شه‌ڕی داعش بووه به‌ڵایه‌كی دیكه بۆ ناوچه جێناكۆكه‌كان | نیقاش\nچاره‌نووسی ناوچه جێناكۆكانی نێوان هه‌ولێرو به‌غدا به‌هۆی شه‌ڕی داعشه‌وه زیاتر له‌جاران ته‌مومژاوی بووه‌و دانیشتوانه‌كه‌شی له‌لایه‌ك ده‌گه‌ڕێن كه خزمه‌تیان بكات.\n8.06.2017 | هه‌ولێر\nجه‌له‌وڵا، ئه‌وه‌ی ئێستا كورد پێی ده‌ڵێت گوڵاڵه ( :وێنه دشتي علي )\nئێستا دانیشتوانی ناوچه جێناكۆكه‌كان، ئه‌وه‌نده‌ی قسه‌یان له‌سه‌ر پێشكه‌شكردنی خزمه‌تگوزارییه، به‌قه‌د ئه‌وه به‌دوای ئه‌وه‌دا وێڵ نین كه ئاخۆ چاره‌نووسی ناوچه‌كه‌یان ده‌كه‌وێته ده‌ست كام حكومه‌ت، ئه‌وان ده‌ڵێن: ئه‌مڕۆ كێ خزمه‌تمان ده‌كات، ناوچه ناوچه‌ی ئه‌وه.\nله‌دوای حوزه‌یرانی 2014ه‌وه مقۆمقۆیه‌كی نوێ له‌سه‌ر ئه‌و ناوچانه هاته ئاراوه، ئه‌وه‌ی به‌ده‌ستور چاره‌سه‌ر نه‌كرا، لایه‌نه ناكۆكه‌كان بڕیاریاندا به‌زه‌بری هێز یه‌كلایی بكه‌نه‌وه، چونكه هه‌ر هێزێك ناوچه‌یه‌كی جێناكۆكی له‌ده‌ست داعش سه‌ندبێته‌وه، ئیتر به‌ناوچه‌ی قه‌ڵه‌مڕه‌وی خۆی ده‌زانێت‌و ئاماده نییه ده‌ستبه‌رداری ببێت، ئه‌م هاوكێشه‌یه لانی كه‌م تا ئاینده‌یه‌كی نزیكیش هه‌ر به‌و شێوه‌یه ده‌مێنێته‌وه.\nمه‌ولود داود هاوڵاتیه‌كی كوردی دانیشتووی ناحیه‌ی جه‌له‌ولایه (سه‌ر به‌پارێزگای دیاله) به"نیقاش"ی وت "حكومه‌تی به‌غدا ناوچه‌كه‌ی پشتگوێ خستووین، بۆیه چاوه‌ڕێی حكومه‌تی هه‌رێمین ئاوڕێكمان لێ بداته‌وه، به‌ڵكو ئه‌وان بێهیوامان نه‌كه‌ن".\nمه‌ولود كه خۆی كاسپكارێكی شاره‌كه‌یه ده‌شڵێت "چه‌ندینجار داواكاریمان گه‌یاندوه‌ته پارێزگای دیاله، به‌ڵام به‌ئاشكرا پێیان وتووین كێ حوكمی ناوچه‌كه‌تان ده‌كات بائه‌وانه خزمه‌تگوزاریه‌كانتان بۆ دابین بكه‌ن، ئێستا ئێمه له‌نێو دوو حكومه‌تدا ده‌رده‌دار بوین‌و هه‌رلایه‌ك بیانووی خۆی هه‌یه بۆ ئه‌وه‌ی خزمه‌تگوزاریمان پێشكه‌ش نه‌كه‌ن".\nوه‌ك مه‌ولود باسی ده‌كات كێشه‌ی سه‌ره‌كیان نه‌بوونی ئاوی خواردنه‌وه‌یه، له‌گه‌ڵ ئه‌وه‌شدا نه‌خۆشخانه‌یان بچوكه‌و ده‌رمانی پێویستی تیا نییه بۆ چاره‌سه‌ر، ئه‌مه جگه له‌ئاوه‌داننه‌كردنه‌وه‌ی بیناو رێوبانه رووخاوه‌كان‌و وتیشی "ته‌نانه‌ت خۆمان ده‌بێت خۆڵ‌و خاشاكی شاره‌كه كۆبكه‌ینه‌وه‌و فڕێی بده‌ین".\nجه‌له‌ولا راسته له‌رووی ئیدارییه‌وه سه‌ر به‌به‌غدایه، به‌ڵام له‌رووی هێزو فه‌رمانڕه‌واییه‌وه كورد به‌ڕێوه‌ی ده‌بات، ئه‌و شاره له‌ئابی 2014 به‌ته‌واوی كه‌وته ده‌ست داعش‌و دوای سه‌د رۆژ له‌لایه‌ن پێشمه‌رگه‌وه كۆنترۆڵكرایه‌وه، ئیتر كورد رایگه‌یاند ئه‌و ناوچه‌یه به‌پێی هاوكێشه‌ی نوێی هێز بووه‌ته ناوچه‌یه‌ك سه‌ر به‌هه‌رێمی كوردستان.\nژماره‌ی دانیشتوانی ناحیه‌ی جه‌له‌ولا له‌سه‌روو په‌نجا هه‌زار كه‌سه‌وه‌یه‌و زۆرینه‌ی هه‌ره زۆری دانیشتوانه‌كه‌شی كوردو عه‌ره‌بی سوننه‌ن، به‌پێی هه‌ندێ ئاماری پشت راست نه‌كراوه، زیاتر له سی هه‌زار له‌دانیشتوانی شاره‌كه هێشتا ئاواره‌ن‌و نه‌گه‌ڕاونه‌ته‌وه سه‌ر ماڵ‌و حاڵی خۆیان.\nئه‌وه‌ی به‌سه‌ر جه‌له‌ولا هاتووه، بۆ ناوچه جێناكۆكه‌كانی دیكه‌ی ناو به‌ره‌ی جه‌نگیش هه‌ر راستن، بۆ نموونه قه‌زای حه‌مدانیه له‌خۆرهه‌ڵاتی موسڵ، به‌هه‌مان ده‌رده‌وه گیرۆده‌یه، ئه‌و قه‌زایه كه له‌لایه‌ن سوپای عێراقیه‌وه ئازادكرا، له‌كۆی شه‌ست گوند، سیانزه‌یان به‌ده‌ست پێشمه‌رگه‌وه‌ن، ئه‌ویش ئه‌و گوندانه‌ن كه زۆرینه‌ی دانیشتوانیان شه‌به‌ك‌و كاكه‌یین.\nغازی فه‌یسه‌ڵ كه هاوڵاتییه‌كی كوردی كاكه‌ییه، زیاتر له‌شه‌ش مانگه گه‌ڕاوه‌ته‌وه گۆنده‌كه‌ی خۆیان وتی "ناوچه‌كه‌مان بوه‌ته مه‌یدانی ململانیه‌ی نێوان حكومه‌تی هه‌رێم‌و حكومه‌تی عێراق، هه‌ریه‌كه‌یان چاوه‌ڕێی ده‌ستی یه‌كترین بۆ ئاوه‌دانكردنه‌وه‌ی".\nغازی كه خۆی جوتیاره به"نیقاش"ی وت "زۆربه‌ی خانووی گونده‌كان له‌پاشماوه‌كانی جه‌نگ پاك نه‌كراوه‌ته‌وه، مینه چێنراوه‌كانی داعش بوون به‌مه‌ترسی بۆسه‌ر ژیانی هاوڵاتیان، نۆزده كه‌س له‌كه‌سوكارم شه‌هیدبوون له‌كاتی پاككردنه‌وه‌ی ماڵه‌كه‌یدا كه گه‌ڕابونه‌وه بۆ ناوی".\nئه‌و هاوڵاتیه كه دانیشتووی گوندی (وه‌رده‌ك)ی كاكه‌یی نشیننه، ده‌شڵێت "ئاوی گونده‌كه‌مان ژه‌هراوی بووه‌و ده‌ڵێن داعش چه‌كی كیمیایی به‌كارهێناوه، سه‌ره‌ڕای نه‌بوونی خزمه‌تگوزاریش هێشتا دڵنیایی ئه‌منیمان پێنه‌دراوه‌و له‌وه‌ش ده‌ترسین رۆژێك پێشمه‌رگه‌و هێزه عێراقییه‌كان لێره به‌گژ یه‌كدا بێنه‌وه".\nئه‌و ناوچه جێناكۆكانه‌ی له‌دوای حوزه‌یرانی 2014ه‌وه شه‌ڕیان تێكه‌وتووه بریتین له‌قه‌زای شه‌نگال‌و باشیك‌و مه‌خمورو تلكێف‌و شێخان‌و حه‌مدانیه‌و زوممارو قه‌حتانیه له‌پارێزگای نه‌ینه‌وا، هه‌روه‌ها قه‌زای دووزخورماتوو ناحیه‌ی ئامرلی‌و سلێمان به‌گ له‌پارێزگای سه‌ڵاحه‌دین له‌گه‌ڵ ناحیه‌كانی سه‌عدیه‌و جه‌له‌ولاو مه‌نده‌لی‌و به‌دره‌و جه‌سا له‌پارێزگای دیاله، له‌كه‌ركوكیش حه‌ویجه دیارترین ناوچه‌ی جێناكۆكه كه تائێستاش به‌ده‌ست داعشه‌وه‌یه.\nوه‌ك دانیشتوانی ئه‌و ناوچانه خۆیان ده‌ڵێن، چه‌ند جارێك سه‌ردانی به‌رپرسانی هه‌ردوو لایه‌نی به‌غداو هه‌ولێریان كردووه، به‌ڵام به‌بیانووی جۆراوجۆر ده‌ستیان ناوه به‌ڕوویانه‌وه‌و بۆیه ئێستا نازانن كێ ئه‌ركی ئاوه‌دانكردنه‌وه‌ی ئه‌و ناوچان ده‌گرێته ئه‌ستۆ.\nنه‌جات عه‌لی به‌رپرسی میحوه‌ری مه‌خموری هێزه‌كانی پێشمه‌رگه له‌مباره‌یه‌وه به"نیقاش"ی وت "له‌گه‌ڵ پارێزگای نه‌ینه‌وا به‌رده‌وام له‌سه‌ر خه‌تین بۆ ئه‌وه‌ی خزمه‌تی ناوچه‌كه بكرێت له‌رووی ئاوه‌دانكردنه‌وه‌و سڕینه‌وه‌ی پاشماوه‌ی جه‌نگه‌وه، به‌ڵام ئه‌وان به‌بیانووی هاوكاریكردنی ئاواره‌كان، ئه‌و ناوچانه‌یان پشتگوێ خستووه كه پێشمه‌رگه ڕزگاری كردوون".\nوتیشی "حكومه‌تی هه‌رێم ئه‌وه‌ی له‌توانایدا بووه كردوویه‌تی، به‌ڵام له‌رووی یاسایی‌و ئیداریه‌وه حكومه‌تی عێراق مولزه‌مه به‌ئاوه‌دانكردنه‌وه‌ی ئه‌و ناوچانه".\nنه‌جات عه‌لی كه له‌هه‌مانكاتدا ئه‌ندامی ئه‌نجومه‌نی سه‌ركردایه‌تی پارتی دیموكراتی كوردستانه، پێی وایه حكومه‌تی هه‌رێم ئه‌گه‌ر ده‌ستپێشخه‌ری بكات بۆ ئاوه‌دانكردنه‌وه‌ی ئه‌و ناوچانه، ئه‌وا سۆزی خه‌ڵكه‌كه‌ی راده‌كێشێت‌و كوردستانی بونیان یه‌كلایی ده‌كاته‌وه، وتیشی "ده‌بێت حكومه‌تی هه‌رێم هه‌وڵی جدی بدات له‌دروستكردنی پرۆژه‌ی ستراتیژ‌و ئاوه‌دانكردنه‌وه‌ی ناوچه‌كه‌و سڕینه‌وه‌ی ئاسه‌واری شه‌ڕوكاولكاری".\nزۆربه‌ی به‌رپرسانی ئه‌و ناوچه جێناكۆكانه‌ی له‌ده‌ست پێشمه‌رگه‌دان پشتیوانی هه‌مان بۆچوون ده‌كه‌ن‌و پێیان وایه ده‌بێت حكومه‌تی هه‌رێم له‌سه‌ر بنه‌مای ئه‌مری واقیع ده‌ست بكات به‌ئاوه‌دانكردنه‌وه‌ی ئه‌و ناوچانه، به‌تایبه‌تی كه زه‌حمه‌ته جارێكی تر پێشمه‌رگه لێیان بكشێته‌وه".\nیه‌عقوب لهێبی به‌ڕێوه‌به‌ری ناحیه‌ی جه‌له‌ولا باس له‌كاولكارییه‌كانی ناحیه‌كه‌یان ده‌كات‌و ده‌ڵێت "جه‌له‌ولا له %95 زه‌بری جه‌نگی به‌ركه‌وتووه، تائێستا نه حكومه‌تی هه‌رێم‌و نه حكومه‌تی ناوه‌ند ده‌ستی هاوكاریان بۆ درێژ نه‌كردووین، هه‌رچه‌نده چه‌ندینجار له‌ده‌رگای هه‌ردوو حكومه‌ته‌كه‌مان داوه، به‌ڵام هه‌ردولا قه‌یرانی داراییان كردووه به‌بیانوو".\nلهێبی به"نیقاش"ی وت "راسته له‌رووی یاساییه‌وه ئه‌م ناوچانه سه‌ر به‌پارێزگاكانی عێراقن، به‌ڵام له‌ڕووی پێگه‌و ده‌سه‌ڵاتی ئه‌منیه‌وه كورد به‌ڕێوه‌یان ده‌بات، بۆیه پێویسته هه‌ردوولا بگه‌نه ڕێككه‌وتن له‌سه‌ر ئه‌م ناوچانه‌و ئاینده‌یان".\nلهێبی ئاماژه به‌وه‌ش ده‌كات كه بینای پۆلیسی پێشوو، بینای دادگاو به‌ڕێوه‌به‌رایه‌تی ناحیه به‌ته‌واوی رووخاون‌و % 80 بیناو كه‌ره‌سته‌ی نه‌خۆشخانه‌ی ناحیه‌كه تاڵان‌و كاولكراون زیاتر له % 50 كاره‌باو مه‌حاویله‌كان نه‌ماون‌و هه‌روه‌ها بینای ڕه‌گه‌زنامه‌و به‌سه‌دان خانووی ماڵان‌و دوكان ته‌ختی زه‌وی كراون.\nجه‌له‌ولا یه‌كێك بوو له‌و ناوچانه‌ی شه‌ڕێكی سه‌ختی تیابوو تا ئازادكرایه‌وه، به‌پێی ئاماره‌كانی لایه‌نی كوردی به‌هۆی شه‌ڕو روبه‌روبونه‌وه‌كانی نێوان پێشمه‌رگه‌و چه‌كدارانی داعش له‌جه‌له‌ولا 176 پێشمه‌رگه‌و ده‌یان هاوڵاتی شه‌هیدبوون.\nشێركۆ میروه‌یس ئه‌ندامی سه‌ركردایه‌تی یه‌كێتی‌و به‌رپرسی مه‌ڵبه‌ندی خانه‌قینی ئه‌و حیزبه به"نیقاش"ی "به‌قوربانی‌و شه‌هیدێكی زۆر ئه‌و ناوچانه ئازادكراون، ئه‌وه‌ی جێی نیگه‌رانییه ئه‌وه‌یه حكومه‌تی به‌غدا سه‌ره‌ڕای به‌ڵێنه‌كانی هیچی بۆ خه‌ڵكی ناوچه جێناكۆكه ئازادكراوه‌كان له‌ده‌ستی داعش نه‌كردووه".\nوتیشی "ئه‌م ناوچانه له‌ئێستادا له‌نێوان دووبه‌رداشی حكومه‌تی ناوه‌ندی حكومه‌تی هه‌رێم دان، حكومه‌تی هه‌رێم ناوه‌ند به مولزه‌م ده‌زانێت بۆ ئاوه‌دانكردنه‌وه‌ی ئه‌و ناوچانه، حكومه‌تی ناوه‌ندیش به‌ئه‌ركی سه‌رشانی هه‌ڵناسێت‌و به‌زۆری گرنگی به‌و ناوچانه داوه كه خۆی باڵا ده‌سته تێدا، به‌رپرسانی پارێزگای دیاله‌ش به‌نه‌فه‌سی بانگه‌شه‌ی هه‌ڵبژاردن ئیش ده‌كه‌ن ئه‌مه‌ش وایكردووه ته‌نیا ئه‌و ناوچانه‌یان به‌لاوه گرنگ بێت كه به‌ده‌ست خۆیانه‌وه‌یه".\nپه‌یوندی نێوان حكومه‌تی ناوه‌ندو هه‌رێم له‌ئاستێكدایه هیچ كه‌س به‌غیلی پێنابات، ئه‌مه‌ش به‌روونی به‌سه‌ر ناوچه جێناكۆكه‌كانه‌وه ره‌نگی داوه‌ته‌وه‌و تاكه قوربانیش دانیشتوانی ئه‌و ناوچانه‌ن\nحه‌سن جیهاد چاودێری سیاسی‌و ئه‌ندامی پێشووی ئه‌نجومه‌نی نوێنه‌رانی عێراق له‌لیژنه‌ی ئاسایش‌و به‌رگری به"نیقاش"ی وت "بوژانه‌وه‌ی ئه‌و ناوچانه ڕێگه‌گرتنه له‌هه‌ر ده‌ستوه‌ردانێكی ده‌ره‌كی‌و ئه‌گه‌ر سه‌رهه‌ڵدانه‌وه‌ی توندوتیژی".\nجیهاد كه بۆخۆی كورده، ده‌شڵێت "له‌به‌ر ئه‌وه‌ی چاره‌نووسی ئه‌و ناوچانه دواجار به‌راپرسی خه‌ڵكه‌كه‌ی یه‌كلایی ده‌كرێته‌وه، بۆیه ده‌بێت حكومه‌تی هه‌رێم له‌ئێستاوه ده‌ست بكات به‌ئاوه‌دانكردنه‌وه‌یی‌و ره‌زامه‌ندی خه‌ڵكه‌كه‌ی به‌ده‌ست بهێنێت".\nمه‌رجی كورد نه‌گه‌ڕانه‌وه‌ی عه‌ره‌به‌كانه\nجه‌له‌ولا شارێكی پڕ له‌كاولكاری‌و خاڵی له‌خه‌ڵك


عەبدولمەهدی ئەنجامی كۆبوونەوەكەی لەگەڵ بارزانی ئاشكرا كرد – تۆڕی میدیایی خەڵک\n2019/07/16 - 7:20 PM\nسەرۆك وەزیرانی هەرێمی كوردستان، ئامادەیی حكومەتی هەرێم بۆ چارەسەركردنی هەموو كێشە هەڵپەسێردراوەكان لەگەڵ حكومەتی فیدڕاڵدا دەخاتەڕوو.\nنووسینگەی عادل عەبدولمەهدی، سەرۆك وەزیرانی عیراق لە بەیاننامەیەكدا ئاماژەی بەوەكردووە، “سەرۆكی ئەنجوومەنی وەزیران لە نووسینگەی خۆی پێشوازی لە سەرۆك وەزیرانی هەرێمی كوردستان و شاندی یاوەری كرد”.\nبەپێی بەیاننامەكە، “مەسرور بارزانی، سەرۆك وەزیرانی هەرێمی كوردستان، پێداگری لەسەر سەردانی بەغدا كردۆتەوە، وەك یەكەم وێستگەی سەردانەكانی لە دوای وەرگرتنی پۆستی سەرۆكایەتی حكومەت و جەختیشی لەسەر ئامادەیی حكومەتی هەرێم كردۆتەوە بۆ كاریی هاوبەش و هەماهەنگی و پتەوكردنی پەیوەندییە ئەرێنییەكان لەگەڵ حكومەتی فیدڕاڵ لەپێناو چارەسەكردنی هەموو كێشە هەڵپەسێردراوەكان بەپێی دەستور”.\nهەر لە بەیاننامەكەدا هاتووە، “عەبدولمەهدی لای خۆیەوە خۆشحاڵی دەربڕیوە بە دروستبوونی كەشی هەماهەنگی و لێكگەیشتن لەگەڵ حكومەتی هەرێم و حكومەتە خۆجێییەكان، لەپێناو پتەوكردنی یەكترتەواوكردن و چارەسەكردنی كێشە و گیروگرفتەكان، كە دەبێت لە بەرژەوەندی هەموو عیراقییەكان بێت و لەژێر چەتری دەستور و یەكێتی و یەكڕیزی گەل و یەركپارچەیی خاكی عیراقدا بێت”.\nئەمڕۆ مەسرور بارزانی، سەرۆك وەزیرانی هەرێمی كوردستان بەسەرۆكایەتی شاندێكی باڵا گەیشتە بەغدای پایتەخت و لەگەڵ بەرپرسانی حكومەتی فیدڕاڵ كۆبووەوە و لەگەڵ بەرپرسانی بەغدا كێشە هەڵپەسێردراوەكانی نێوان هەرێم و حكومەتی فیدڕاڵی تاوتوێ كرد و لە دوای كۆبوونەوەكەی لەگەڵ محەمەد حەلبوسی، سەرۆكی پەڕلەمان، كە دواین وێستگەی گەشتەكەی بوو ڕایگەیاند، كە “پەیامی هەرێمی كوردستانمان بە بەغدا گەیاندووە”.\nعادل عەبدولمەهدیمەسرور بارزانی


كۆرۆنا قەیرانی گەورەی تەندروستی و ئابووری جیهان . . . شەماڵ نوری\nگوڵان میدیا April 29, 2020 راپۆرتەکان\nكۆرۆنا؛ مرۆڤایەتی خستە بەردەم قۆناغێكی هەستیارو مەترسیدار، بڵاوبوونەوەی ئەم پەتایەی جیهان لە وڵاتی چین بەرەو وڵاتانی دیكەی جیهان نەك تەنیا بووە هۆی مردن و تووشبوونی دەیان هەزار كەس و سنووری وڵاتانی لەسەر یەك داخست، بەڵكو بووە هۆی راوەستانی گەشەی ئابووری جیهانی بەشێوەیەكی زۆر خێرا، بەڕادەیەك زیانە ئابوورییەكان و داراییەكانی بۆ سەدان ملیار دۆلار مەزەندە دەكرێت، بەمەش هەڵكشانی ژمارەی تووشبووانی كۆرۆنا و قوربانیەكان و لێكەوتە دارایی و ئابوورییەكانی لەسەروو هەموو پێشبینی و پێشهاتەكانەوە بوو، هەرچەندە چاودێرانی رەوشی ئابووری پێشبینی ئەوەیان كردووە كە قەیرانی ئەمجارەی ئابووری جیهان زۆر لەقەیرانی ساڵی 2009 فراوانتر و گەورەترو خراپتر دەبێت، ئەوەتا لەسەرانسەریی جیهاندا بەدەیان كۆمپانیا مایەپووجبوونی خۆیان راگەیاندووە و ژمارەی ئەوانەی كارەكانیان لەدەستداوە بۆ سەرووی 25 ملیۆن كەس هەڵكشاوە. رێكخراوی نەتەوە یەكگرتووەكانیش هۆشداری دەداتە حكومەتەكان بەوەی لێكەوتەكانی كۆرۆنا نەك تەنیا قەیرانێكی تەندروستی یەو كورتخایەنە، بەڵكو قەیرانێكی سەختی دارایی و ئابووریشی لێكەوتۆتەوە و ئەگەری هەیە تا كۆتاییەكانی ئەمساڵ بەردەوام بێت و ئابووری جیهان بەرەو پوكانەوە ببات، ئەم پێشبینیە دوای ئەو زیانە ئابوورییانەی جیهان هات كە بەسەروو 865 ملیار دۆلار مەزەندە دەكرێت، بەرزبوونەوەی زیانە ئابوورییەكانی جیهان لەكاتێكدایە نرخی نەوتیش بەشێوەیەكی خێرا دابەزیوەتە خوارەوە بەجۆرێك لەساڵی 2016 ەوە بەهای نەوتی خاو نرخی بەو شێوەیەی بەخۆوە نەبینیوە، ئەمەش دوای ئەوەی نرخی بەرمیلێك نەوت بۆ كەمتر لە 29 دۆلار دابەزی، داشكانی بەهای نەوتی خاو بەهۆی راوەستانی گەشەی ئابووری چین و زۆربەی وڵاتانی جیهانەوە دێت كە بەهۆی كۆرۆناوە ئاستی بەرهەمهێنانیان بۆ خوار نیوەی توانای خۆیان دابەزیوە، ئەمەش هاوكات بوو لەگەڵ دەركەوتنی ململانێی توندی نێوان روسیاو سعودییە دوو گەورە بەرهەمهێنەری نەوتی جیهان لەناو ئۆپێك و لەدەرەوەی ئەو رێكخراوە، دوای ئەوەی وڵاتی روسیا ئامادەنەبوو هاوكاری رێكخراوی ئۆپێك بكات بەكەمكردنەوەی ملیۆن و نیوێك بەرمیل نەوت لە رۆژێكدا كە پشكی روسیا لەو كەمبوونەوەیە تەنیا نیو بەرمیل نەوت بوو لەرۆژێكدا ، ئەمەش وڵاتی سعودییەی ناچار كرد ئاستی بەرهەمهێنانی خۆی لە 9 ملیۆن و نیو بەرمیل لە رۆژێكدا بۆ نزیكەی 11 ملیۆن بەرمیل نەوت زیاد بكات، بۆ ئەوەی زیان بە وڵاتی روسیا بگەیەنێت، سعودییەو وڵاتانی دیكەی جیهان هەر بەمەشەوە رانەوەستان بەڵكو بۆ كڕیارەكانی نەوتی خاو ئۆفەرێكی داشكانی نرخەكانیشیان پێشكەش كردن، بەمەش وڵاتانی بەهەرمهێنەری نەوت لەدوو رووەوە زیانی گەورەیان بەركەوت بەتایبەتی ئەو وڵاتانەی بەرێژەیەكی زۆر بەرز ئابووری و داهاتی وڵاتەكەیان پشتی بەبەرهەمهێنانی نەوت بەستووە بەهاوشێوەی وڵاتی عێراق كە بودجەی وڵاتەكەی بۆ جارێكی دیكە رووبەرووی كورتهێنانی گەورە بووەوە. لەم بارودۆخە نەخوازراوەی جیهاندا دۆخەكە لە كیشوەری ئەوروپا بەرەو خراپی دەچێت و هیچ ئاماژەیەكی باشبوونی دۆخەكە ناكرێت، ئەوەتا وڵاتێكی وەكو ئیتاڵیا زیانە ئابوورییەكانی كۆرۆنا مانگانە 100 ملیار یۆرۆی تێپەڕاند ، لەمبارەیەوە فینسینزو بوكیای سەرۆكی فیدراڵی ئەو وڵاتە ئاماژەی بە هەڵكشانی زیانەكان بۆ سەرووی 100 ملیار یۆر كردوو ئاماژەی بەوەش كرد لە ئێستادا ئابووری وڵاتەكەی لە ئابوورییەكی لەناكاو بەرەو ئابوورییەكی سەربازی دەچێت و بەڕێژەی 70%ی كەرتی بەرهەمهێنانی ئیتاڵیا كە ساڵانە سەرجەم بەرهەمهێنانی نیشتمانی دەگەیشتە 1800 ملیار یورۆ لەكار راوەستاوە ، تەنیا ئەو چالاكی و كەرتە بەرهەمهێنانە لەكاردان كە پێویستن و ناتوانرێت دەستی لێ هەڵبگیرێت.\nهەر سەبارەت بەكۆرۆناو دەرهاویشتە ئابوورییەكانی سەرۆكی سندوقی درای نێودەوڵەتیش هۆشداری داوەتە حكومەتەكانی جیهان كە بڕە پارەیەكی زۆر بۆ رووبەرووبوونەوەی كۆرۆنا خەرج بكەن، ئەم پێشنیازەی سندوقی دراوی نێودەوڵەتی بۆ وڵاتانی تازە پێكەیشتوو كارێكی ئەوەندە ئاسان نییە ئەوان لەبنەڕەتدا گرفتی كەمی سیولەی نەختینەیی و داهاتیان هەیە ، وەنەبێت رێكخراوی سندوقی دراوی نێودەوڵەتی ئەمە نەزانێت هەربۆیە هەرزوو رێكخراوەكە لەسەر زاری سەرۆكەكەی رایگەیاند كە رێكخراوی سندوقی دراوی نێودەوڵەتی لەتوانایدا نییە قەرز بداتە ئەو 80 وڵاتەی كە داوای قەرزیان كردووە، چونكە داهاتی ئەو وڵاتانە ئەوەندە كەمە بەپێی مەرجەكانی سندوقەكە ناتوانرێت قەرزیان بدرێتێ. هەر سەبارەت بە دۆخی ئابووری جیهان و ئاستی گەشەی لەسەرەتای ئەم هەفتەیەدا بانكی نێودەوڵەتیش لە راگەیاندنێكدا بڵاوی كردەوە كە وڵاتانی تازەپێكەیشتوو پێویستیان بە 2 تریلیۆن و 500ملیار دۆلار هەیە تاوەكو بتوانن رووبەرووی كۆرۆناو دەرهاویشتە سەختەكانی ئابووری ئەو پەتایە ببنەوە. لەگەڵ زیادبوونی ژمارەی تووشبووانی كۆرۆنا لە ئەمەریكا و بەكارهێنانی ئەم پەتا كوشندەیە لەناو ململانێی هەڵبژاردنەكاندا دۆناڵد ترامپی سەرۆكی ئەو وڵاتەی ناچار كرد بۆ رووبەرووبوونەوەی كۆرۆناو شوێنەوارەكانی واژوو لەسەر تەرخانكردنی 2 تریلۆن و 200 ملیار دۆلار بكات.\nهەرێمی كوردستان بەدەر نییە لەم رەوشە نەخوازاوو سەختەی ئابووری ، هەرچەندە بەپێی ئاماژەكان ئەو راستی یە دەركەوتووە كە رێكارەكانی خۆپارێزی كە سەرۆكی حكومەتی هەرێمی كوردستان لەهەرێمی كوردستان پەیڕەوی كردوو دواتر دەرگای قوتابخانەو مزگەوت و دامودەزگاكانی حكومەت و كەرتی تایبەتی داخست و قەدەغەكردنی هاتوچۆی ئۆتۆمبێل و پیادەشی راگەیاند هەمووی بووە هۆی كەمبوونەوەی رێژەی تووشبووانی كۆرۆناو چاكبوونەوەی ژمارەیەكی زۆری تووشبووان بەڵام ئابووری هەرێمی كوردستان زیانەكانی ئابووری جیهان و داشكانی بەهای نەوت و كەمبوونەوەی داهاتی ناوخۆ زیانی گەورەی بەداهات و ئابووری هەرێمی كوردستان گەیاندووە، لەگەڵ ئەمەشدا لەتوانایدا هەیە موچەی فەرمانبەران بدات، هەرچەندە ئابووریناسان پێیان وایە ئەگەر حكومەتی هەرێمی كوردستان چاوخشاندنەوە بەخەرجی و پرۆژەكانیدا نەكات و هەندەك رێوشوێنی دارایی و ئابووریی جێبەجێ نەكات ئەوا رەنگە لەداهاتوودا دووچاری گرفتی دارایی و قەیرانی ئابووری بێتەوە. لەبەرامبەر ئەم هەموو رەشبینیانەشدا هەندێك ئاماژەی باش بۆ هەرێمی كوردستان هەیە لەوانە كەمی رێژەی تووشبووانی كۆرۆناو دانەخستنی خاڵە سنوورییەكان و بەرێژەیی كاركردنی هەندێك لە سۆپەرماركێت و شوێنەكانی دابینكردنی سەوزەو میوەو لە داهاتوویەكی نزیكیشدا ئەگەری كردنەوەی دامودەزگاكانی حكومەت بەشێوەو رێكاری نوێی خۆپارێزی و دووبارە چاوخشاندنەوە بەكەرتی بەرهەمهێنان و رێكخستنەوەی ئابوورییەكەیدا.


لەشکری ئیسرائیل کۆتا دوو کەسی لەو شەش فەلەستینییەی کە لە زیندان هەڵاتبوون دەستگیر کردەوە | KURDPLAT\nلەشکری ئیسرائیل کۆتا دوو کەسی لەو شەش فەلەستینییەی کە لە زیندان هەڵاتبوون دەستگیر کردەوە\nکوردپلات 9/19/2021 03:40:00 م ليست هناك تعليقات\nهێزەکانی ئیسرائیل ڕۆژی یەکشەممە دوا دوو کەسیان لەو شەش زیندانییە فەلەستینیانە دەستگیرکردەوە کە نزیکەی دوو هەفتەی لەمەوبەر لە زیندانێکی پارێزراوی ئیسرائیل هەڵاتبوون.\nسوپای ئیسرائیل ڕایگەیاند ئەو دوو پیاوە لە شاری جنینی کەناری ڕۆژئاوا خۆیان ڕادەست کرد لە کاتێکدا دەوروبەری حەشارگەکەیان گیرا کە بە هاوکاری " زانیاری موخابەراتی ڕاست و دروست" شوێنەکەیان دۆزرابۆوە. سوپا دەڵێت ئەو پیاوانەو دوو کەسی تریش کە گوایە هاوکاریان کردبون، دەستگیر کراون.\nمیدیا فەلەستینییەکان رایانگەیاند، کە شەڕ و پێکدادان لە جنین ڕوویدا کاتێک سەربازانی ئیسرائیل چوونە ناو شارەکەوە بەڵام وتەبێژێکی پۆلیسی ئیسرائیل ڕایگەیاند، کە ئەو دوو هەڵاتووە بە ناوی مونادل نەفەیات و ئیهام کامامجی بەبێ بەرخۆدان دەستگیرکراون.\nلەشکری ئیسرائیلی دەڵێت پێکدادان لە کاتێکدا ڕوویدا کە هێزەکان دەگەڕانەوە، کاتێک دانیشتوان بە موشەک و تەقەمەنیان دەگرتە هێزەکان کە ئەوانیش بە تەقەکردن وەڵامیان دانەوە.\nفوئاد کامامجی باوکی ئیهام بە ئاژانسی دەنگوباسی ئەشۆشیەیتدی ڕاگەیاند کوڕەکەی تەلەفۆنی بۆ کردووە کاتێک هێزەکانی ئیسرائیل حەشارگەکەیان گەمارۆدابوو و پێی گوتووە خۆی ڕادەست دەکات " بۆ ئەوەی خاوەن ماڵەکان نەخاتە مەترسییەوە."\nلە شەشی مانگی نۆ شەش کەسی فەلەستینی لە زیندانێکی ئیسرائیلی هەڵاتن لە ڕێی تونێلێکەوە کە لە ژێر حەوزێکەوە هەڵیان کەندبوو.


پۆلیسی ئیداره‌ی ڕاپه‌ڕین: ته‌رمی گه‌نجێك گه‌یه‌ندرایه نه‌خۆشخانه كه شوێنه‌واری په‌ت به‌ملیه‌وه هه‌بو\nبه‌ڕێوه‌به‌رایه‌تی پۆلیسی ئیداره‌ی ڕاپه‌ڕین رایگه‌یاند، گه‌نجێكی ته‌مه‌ن 20 ساڵ به‌مردویی گه‌یه‌ندرایه نه‌خۆشخانه كه شوێنه‌واری په‌ت به‌ملیه‌وه هه‌بو، بۆ لێكۆڵینه‌وه‌ی زیاتریش، ته‌رمه‌كه‌شی ره‌وانه‌ی په‌یمانگای پزیشكی دادوه‌ری سلێمانی كرا.\nپۆلیسی ئیداره‌ی ڕاپه‌ڕین له‌راگه‌یه‌ندراوێكدا بڵاویكرده‌وه، ئه‌مڕۆ كاتژمێر 5:00 ئێواره ته‌رمی گه‌نجێك به‌ناوی (د .ٲ .ٲ) له‌دایك بوی ساڵی 2001، پیشه‌ی خوێندكاری په‌یمانگای كۆمپیوته‌ری قه‌ڵادزێ گه‌یه‌ندرایه نه‌خۆشخانه‌ی گشتی كه "شوێنه‌واری په‌ت به ملیه‌وه هه‌بو".\nبه‌مه‌به‌ستی هۆكاری ڕاسته‌قینه‌ی مردنه‌كه‌ی ته‌رمه‌كه‌ی ڕه‌وانه‌ی په‌یمانگای پزیشكی دادوه‌ری سلێمانی كرا\nراشیگه‌یاند، دوای توێكاری بۆ لاشه‌كه‌ی و گرتنه‌به‌ری ڕێوشوێنی یاسایی به‌مه‌به‌ستی هۆكاری ڕاسته‌قینه‌ی مردنه‌كه‌ی ته‌رمه‌كه‌ی ڕه‌وانه‌ی په‌یمانگای پزیشكی دادوه‌ری سلێمانی كرا.\nدۆسیه‌ی لێكۆڵینه‌وه بۆ ڕوداوه‌كه ڕێكخراوه و لێكۆڵینه‌وه‌ش له‌وباره‌یه‌وه ده‌ستیپێكردوه.\nله‌روداوێكی هاوشێوه‌دا، 14ی ئه‌م مانگه به‌ڕێوه‌به‌رایه‌تی پۆلیسی ئیداره‌ی ڕاپه‌ڕین رایگه‌یاند، ته‌رمی ئافره‌تێك گه‌یه‌ندرایه نه‌خۆشخانه كه شوێنه‌واری په‌ت به‌ملیه‌وه دیار بو، پاش رێكاره‌كانیش، راده‌ستی كه‌سوكاره‌كه‌ی كرایه‌وه.


كۆمه‌ڵی ئیسلامی له كۆنگرەی دەیەمی پارتە سیاسیەکانی کیشوەری ئاسیا به‌شداره\nکۆنگرەی دەیەمی پارتە سیاسیەکانی کیشوەری ئاسیا کە لە مۆسکۆ پایتەختی روسیا ئەبەسترێ به به‌شداری په‌نجا پارتی سیاسی جیاواز له وڵاتانی جیاوازی جیهانه‌وه به‌ڕێوه‌ده‌چێت و كۆمه‌ڵی ئیسلامیش به‌شداره و وتاری حزبه‌كه‌ی ده‌خوێنێته‌وه.\nكۆنگره‌كه له ئێواره‌ی ئه‌مڕۆوه ده‌ستی پێكردووه و بریاره تاوه‌كو 27ـی ئه‌م مانگه به‌رده‌وام بێت.\nله‌سه‌ر به‌ڕێوه‌چوونی كۆنگره‌كه محه‌مه‌د حه‌كیم كارگێڕی ئه‌نجومه‌نی سیاسی كۆمه‌ڵی ئیسلامی له هه‌ژماری تایبه‌تی خۆی له تۆڕی كۆمه‌ڵایه‌تی فه‌یسبووك نوسیویه‌تی: ئێوارەی ئەمڕۆ ٢٤-١٠-٢٠١٨ ھاوڕێ له‌گه‌ڵ دارا محه‌مه‌د ئه‌مین بەشداربوین لە ئاھەنگی دەستپێکی کۆنگرەی دەیەمی پارتە سیاسیەکانی کیشوەری ئاسیا.\nهاوكات ئاماژه‌ی به‌وه‌شكردووه ووتاری کۆمەڵی ئیسلامیش له‌و كۆنگره‌یه‌دا دەخوێنرێتەوە.\nكۆنگره‌كه یه‌كه‌م كۆبوونه‌وه‌ی خۆی له ساڵی 2000 ئه‌نجامداوه و ئامانجی كۆكردنه‌وه‌ی پارته سیاسییه جیاوازه‌كانی كیشوه‌ری ئاسیایه تاوه‌كو بیروباوه‌ڕ و ئایدۆلۆجییه جیاوازه‌كان كۆبكاته‌وه و پێكیان بگه‌یه‌نێت.


• قوباد تاڵەبانی جێگری سەرۆک وەزیرانی هەرێمی کوردستان جەختی لە جێبەجێکردنی یاسای ژمارەی ٣٥ی كاری رۆژنامەگەری کردەوە.\nهەولێر، هەرێمی کوردستان، عێراق (GOV.KRD) - ئە‌مڕۆ یە‌كشە‌ممە ٢٠١٩/١٢/١٥ قوباد تاڵە‌بانی جێگری سە‌رۆكی ئە‌نجومە‌نی وە‌زیران بە ئامادە بوونی وە‌زیری رۆشنبیری و لاوان لە ھە‌ولێر لە‌گە‌ڵ نوێنەری ئەنجومەنی دادوەری و داواكاری گشتی وسە‌ندیكای رۆژنامە‌نووسان و سە‌نتە‌ری میترۆ، وشارە‌زاییانی بواری رۆژنامە‌گە‌ری،كۆبووە.\nهەر لەم چوارچێوەیەدا قوباد تاڵەبانی رایگەیاند: باوەڕی تەواوی بە ئازادی رادەربڕین و ئازادی کاری رۆژنامەگەریی هەیە و شانازیش بە حکومەتێکەوە دەکات کە هیچ رۆژنامەنووسێکی بەندکراوی نەبێت.\nجێگری سەرۆك وە‌زیران داواشیکرد ئەو رێنماییەی کە لە ماوەی رابردوودا لەلایەن ئەنجومەنی دادوەرییەوە سەبارەت بە چۆنیەتی مامەڵەکردن لەگەڵ رۆژنامەنووسان ئاراستەی دادگاکان کراوە کاراتر بکرێت و چیتر رێگە نەدرێت هیچ رۆژنامەنووسێک لە دەرەوەی یاسای کاری رۆژنامەگەری مامەڵەی لەگەڵدا بکرێت.


وتاربێژانی هه‌ینی له ئێران به جلوبه‌رگی سوپای پاسدارانه‌وه وتاریان خوێنده‌وه\nهەواڵی / 12/4/2019 133 جار بینراوە\nبه‌مه‌به‌ستی ئیدانه‌كردنی بڕیاره‌كه‌ی ئه‌مریكا\nله زۆربه‌ی شاره‌كانی ئێران وتاربێژانی هه‌ینی به‌مه‌به‌ستی ئیدانه‌كردنی بڕیاره‌كه‌ی ئه‌مریكا سه‌باره‌ت به سوپای پاسداران، به جلوبه‌رگی سوپای پاسدارانه‌وه وتاریان خوێنده‌وه.\nبه‌رامبه‌ر دانانی سوپای پاسداران له لیستی رێكخراوه تیرۆریستییه بیانییه‌كان له‌لایه‌ن ویلایه‌ته یه‌كگرتووه‌كانی ئه‌مریكا، ئایه‌توڵڵا محه‌مه‌د عه‌لی موه‌حیدی كرمانی وتاربێژی كاتیی هه‌ینی له تاران، كاردانه‌وه‌ی توندی نیشاندا.\nله وتاره‌كه‌یدا كه به جلوبه‌رگی سوپای پاسدارانه‌وه پێشكه‌شیكرد، كرمانی ئیدانه‌ی بڕیاره‌كه‌ی ئه‌مریكای كرد و داكۆكی له‌وه‌كرد كه به‌هۆی "خه‌باتی سه‌ركه‌وتوو"یه‌وه سوپای پاسداران، خراوه‌ته لیستی رێكخراوه تیرۆریستییه‌كانه‌وه.\nبه‌پێی ئه‌و هه‌واڵانه‌ی كه له میدیای فه‌رمیی ئێراندا بڵاوكراونه‌ته‌وه، له زۆر شاری دیكه‌ی ئێران وتاربێژانی هه‌ینی به جلوبه‌رگی سوپای پاسدارانه‌وه چوونه‌ته سه‌ر مینبه‌ر و وتاریان خوێندووه‌ته‌وه.\nله چه‌ند ڕۆژی ڕابردووشدا عه‌لی لاریجانی سه‌رۆكی په‌رله‌مانی ئێران و په‌رله‌مانتارانی ئه‌و وڵاته بۆ ئیدانه‌ی بڕیاره‌كه‌ی ئه‌مریكا به جلوبه‌رگی سوپای پاسدارانه‌وه چوونه نێو په‌رله‌مان.


بۆنی ناخۆش چۆن کاریگەریی لەسەر زاکیرە دەبێت؟\n1483 جار خوێندراوەتەوە\nئەنجامی توێژینەوەیەكی نوێ ئاشکرایکردووە، ئەو یادەوەرییانەی کە پەیوەندییان بە هەندێك بۆنی ناخۆشەوە هەبێت، بەهێزتردەبن و باشتر بەبیردێنەوە.\nماڵپەڕی ساینس دەیلی لە بابەتێکدا ئاماژەی بەوەکردوە، کاسرین هارتلی مامۆستای یاریدەدەر لە زانستی دەروونی لە زانکۆی نیویۆرك و یەکێك لە ئەنجامدەرانی توێژینەوەکە لە زانکۆی نیویۆرك وتی: ئەنجامی توێژینەوە ئەوەمان بۆ دەردەخات کە بۆنی ناخۆش یارمەتیدەرە لە باشترکردنی زاکیرە لە هەرزەکاران و پێگەیشتووەکاندا وەکو یەک.\nئاماژەی بەوەشکردووە، بەهۆی ئەوەی توێژینەوەکەمان چەند تەمەنێکی جیاوازی لەخۆگرتووە، پێدەچێت وابکات لە داهاتوودا بۆنە ناخۆشەکان بۆ توێژینەوەی فێربوونی عاتیفی و زاکیرە بەکاربهێندرێت لەگەڵ قۆناغەکانی بەرەوپێشچووندا.\nلە توێژینەوەکەدا هەریەکە لە بەشداربووەکان بۆنی هەندێك بۆنی ناخۆشیان کرد کە بە پێکهاتەی کیمیایی دروستکرابوون، وەك بۆنی ماسی تێكچوو یان پیسایی ئاژەڵ.\nلەو کاتەی کە هەریەکێکیان کۆمەڵێك وێنەیان نیشاندەدرا و بۆنەکەیان دەکرد، زانایان پشکنینیان بۆ دەستەکانیان دەکرد بۆ چاودێریکردنی راددەی کاریگەریی ئەو دۆخە لەسەریان لەرێگەی دەستەکانیانەوە، چونکە کاتێك کەسێك دەکەوێتە دۆخێکی ناخۆشەوە دەستەکانی ئارەقدەکەن و بۆنیان ناخۆشدەبێت.\nپاش رۆژێک توێژەران پشکنینیان بۆ زاکیرەی بەشداربووەکان کرد لە رێگەی هەندێك وێنەوە، ئەنجامەکان ئەوەیاندەرخست، کە هەرزەکارەکان و کەسە پێگەشتووەکانیش زاکیرەیان باشتربوو، بەتایبەت ئەو وێنانەیان بەبیردەهاتەوە کە لە کاتی سەیرکردنیاندا بۆنێکی ناخۆشیان کردبوو.


دانانی پێداچونەوە و مەرج بۆ فۆڕمەکانمان بەبەکاربردنی JS (په‌ڕه 1) - وێب داڕشتن/ ماڵپه‌ڕ به گشتیی - مەکۆکانی وێبچن\nدانانی پێداچونەوە و مەرج بۆ فۆڕمەکانمان بەبەکاربردنی JS\nمەکۆکانی وێبچن » وێب داڕشتن/ ماڵپه‌ڕ به گشتیی » دانانی پێداچونەوە و مەرج بۆ فۆڕمەکانمان بەبەکاربردنی JS\n1 بابه‌ته‌كانی Govar Jabar 2018-07-18 23:47:50\nبابه‌ت: دانانی پێداچونەوە و مەرج بۆ فۆڕمەکانمان بەبەکاربردنی JS\nسڵاوی خواتان لێبێت هاوڕێیان،\nلەم بابەتەدا باس دروستکردنی پێداچونەوە (Validation) بۆ فۆڕم دەکەم بە شێوەیەکی ئاسان و بەبەکارهێنانی لایبرەریەکی جاڤاسکریپت ئەویش بە ناوی Parsley.jsـە.\nوەک خۆیان پێناسەیان کردووە "لایبرەریەکی جاڤاسکریپتە کە کاری پێداچونەوەی فۆڕم ئاسانتر دەکات و کات بۆ بەکارهێنەر دەگەڕێنێتەوە".\nمەبەست لەوەیە کە ئاسانکاری تەواو کراوە لە بەکارهێنانی و بە نوسینی کەمترین کۆد و دەرەنجامێکی زۆر باش و گونجاو و خێرا و سەرنجڕاکێش،\nوەبیرم نەچێت ئەمە بۆ بەشی پێشەوەی ماڵپەڕە (Front-End) .\nپێداچونەوەی فۆڕم چییە؟\nبێگومان هەموومان لەپڕۆژەکانمان پێویستمان بەچەندین فۆڕمی جیاواز دەبێت جا لەهەر بوارێک دابێت، بەنموونە ئێمە خانەیەکمان هەیە بەناوی (ناونیشان) کە دەمانەوێت بەمەرج دایبنێین کە بەکارهێنەر ئەم خانەیە پڕبکاتەوە، خۆی لە HTML ئەو کردارە ئەنجام دەدرێت لەڕێگەی ئیلیمێنتی (Required) بەڵام بەکارهێنانی ئەمە گونجاوترە و بەڕونی بەکارهێنەر ئاگادار دەکاتەوە کە پێویستە ئەم خانەیە بەبەتاڵی جێ نەهێڵیت.\nنموونەی (١) بۆ فۆڕمێک کە بەبێ بەکارهێنانی (Required) و نموونەی (٢) بەبەکارهێنانی (Required) و (Parsley.js) لەهەمان کاتدا.\nوەک دەبینین کە نموونەی ٢ ڕونتر بەبەکارهێنەر نیشانی دەدات کە پێویستە خانەکە پڕ بکاتەوە.\nوە ئەم لایبرەریە هەموو ئەو مەرجەکانە لەخۆدەگرێت کە لە html بونیان هەیە، بەنموونە خانەیەکە کە تەنیا دەمانەوێت ژمارەبێت یان نوسین یان بەستەر یان هەرشتێکی تر...،\nنمونەیەکی ڕونتر گریمان تۆ فۆرمێکت هەیە و دەتەوێت بچوکترین ژمارەی ١٠ بێت و لە ١٠٠ گەورەتر نەبێت ئەوا ئاگادار دەکاتەوە بەم شێوازە\nئەمانەی سەرەوە تەنیا ٢ نموونەی سادەبوون هەر مەرجێک کە ئێمە هەمانبێت لە html ئەوا لە Parsley.jsـدا هەمانە، جگە لەوە خۆت دەتوانیت مەرجی تایبەتیشی پێ بدەی بە نوسینی چەند دێڕێکی زیاتر... ئەمە گەر بتەوێت کەستەمایزی بکەی.\nئێستا لامان ڕونە کە چییە و ئیشی چییە، باشە چۆن بەکاری بهێنم؟\nسەرەتا پێویستە ئێمە جەیکویری بانگ بکەین چونکە ئەم لایبرەریە لەگەڵ ئەو کاردەکات و دواتر لابیرەری Parsley.js واتە پێویستە ئەم دوانە لە پەڕەکەمان بانگ بکەن\nوبەکارهێنانی ئاسانە و تەنیا بە نوسینی لاینێک ئیشەکەت جێبەجێ دەبێت بە نوسینی data-parsley-validate لەناو فۆڕم بەم شێوازە\nیاخود بەم شێوازەش هەمان ئەنجامە\nوە زمانی سەرەکی خۆی زمانی ئینگلیزیە بۆ بەکارهێنانی کوردی پێویستە ئەم کۆدە بنوسیت کە خۆم کردومە بە کوردی لەهەر پەڕەیەک کە دەتەوێت مەرج دابنێیت\ndefaultMessage: "ئەم خانەیە بەدروستی پڕبکەوە.",\nemail:        "پێویستە ئیمەیڵ بە دروستی بنوسی.",\nurl:          "پێویستە بەستەر بەدروستی بنوسی.",\nnumber:       "پێویستە ژمارە بە دروستی بنوسی.",\ninteger:      "پێویستە ژمارە بە دروستی بنوسی.",\ndigits:       "پیویستە ئەم خانەیە بە دروستی پڕبکەیەوە.",\nalphanum:     "پێویستە ئەم خانەیە تەنها نوسینی تیابێت."\nnotblank:       "ئەم خانەیە نابێت بەتاڵ بێت .",\nrequired:       "ئەم خانەیە نابێت بەتاڵ بێت .",\npattern:        "ئەم خانەیە دروست پڕبکەوە.",\nmin:            "ئپێویستە ئەم خانەیە گەورەتربێت یان یەکسانبیت بە %s.",\nmax:            "ئەم خانەیە پێویستە بچوکتربێت یاخود یەکسانبێت بە %s.",\nrange:          "ئەم خانەیە پێویستە لە بەینی  %s و %s دابێت.",\nminlength:      "ڕێژەی پیتەکانی پێویستە یەکسانبێت بە %s یان زیاتر..",\nmaxlength:      "پێویستە ڕێژەی پیتەکانی بچوکتربێت یاخود یەکسانبیت بە %s.",\nlength:         "تکایە ئەم خانەیە بە دروستی پڕبکەوە.",\nmincheck:       "پێویستە %s دانە هەڵبژێریت یان  زیاتر.",\nmaxcheck:       "پێویستە %s خانە هەڵبژێریت یان کەمتر.",\ncheck:          "پێویستە هەڵبژاردنەکانت لەبینی %s و %s دابێت..",\nequalto:        "ئەم خانانە نابێت وەکویەکبن.."\nئەم بۆ زمانی کوردی لە گیتهەب زمانەکانی تریش هەن کە بۆ وێبسایتی موڵتی لانگویج سودی دەبێت بۆتان، و زمانی کوردیشم بۆ ناردون و چاوەڕێم کە قبوڵی بکەن.\n- شێوازێکی جوان لای بەکارهێنەر لەکاتی نیشاندانی گەر شتێکی بەهەڵە نوسیبێت.\n- لەهەموو گەڕۆکەکان (براوسەرەکان) بەبێ جیاوازی کاردەکات.\n- دەتوانی کەستەمایزی بکەی و بەئارەزوی خۆت مەرجی جیاوازی پێ بدەیت.\n- گەڕاندنەوەی کات بۆ بەکارهێنەر کە گەر زانیاریەکی بەهەڵە داخڵکردبێت یان بەجێ هێشتبێت ئەوا یەکسەر ئاگاداری دەکاتەوە.\n- وزەیەکی کەمتر لە سێرڤەرەکەت سەرف دەبێت، وەک ڕونە هەموو ڕیکوێستێک و کردنەوەی پەڕەیەک هێزی پێویستە مەبەستم (bandwidth).\nئەمانەی سەرەوە باسم کردن بەسادەیی بوو دەتوانین زۆر کرداری تری پێ ئەنجام بدەین بۆ خوێندەوەی زیاتر لەسەری سەردانی ماڵپەری سەرەکی بکەن\nیان لە گیتهەب\n2 وه‌ڵامه‌كانی world 2018-07-19 08:03:05\nوه‌ڵام: دانانی پێداچونەوە و مەرج بۆ فۆڕمەکانمان بەبەکاربردنی JS\nده‌ست خۆش كارێكى زۆر باشه\nواته جافاسكريبت ئاسانكارى زۆر ده‌كات له كه‌مكردنه‌وه‌ى كۆده‌كان و خێراتره\nئايا بۆ هه‌مووشتێك به‌گشتى نا ده‌توانم پشت به جافاسكريبت ببه‌ستم\n3 وه‌ڵامه‌كانی Govar Jabar 2018-07-19 08:11:07\nبەڵێ برام لە ئێستادا لایبرەری هەیە بۆ هەموو بابەتێک و ئاسانکاری تەواوت بۆ دەکات، بەڵام جاڤاسکریپتی کەباسم کردووە بەشی پێشەوەی ماڵپەڕە(Front-End) واتە ناتوانیت تەنیا بەوە پشتت قایم بکەی چونکە ئەمانە لە براوسەر ڕەن دەبن و بەکار هێنەر دەتوانێت دەستکاری بکات زیاتر بۆ ئاسانکاریە ئەوە و گەڕانەوەی کات.\n4 وه‌ڵامه‌كانی world 2018-07-19 08:24:45\nده‌سته‌كانت خۆشبێت تێگه‌يشتم لێت نوونه‌يه‌ك وه‌ك كۆپى نه‌كردنى بابه‌ته‌كانى مالپه‌ر جوانكارى\nپرسيارێك ئه‌گه‌ر ده‌ستكارى كۆده‌كانى جافاسكريبت بكرێت به زيادكراوێكى وێبگه‌ر ئه‌وكات ده‌توانم خانه‌كانى فۆرم پربكه‌مه‌وه\nبابه‌ته‌كه بنێرم هه‌رچى فلته‌ره ناچالاك بكه‌م ئه‌وكات چى له‌كاتێكدا ته‌نها كۆدى جافا سكريبت هه‌يه\n5 وه‌ڵامه‌كانی Govar Jabar 2018-07-19 15:08:26\nبرام ئەوەی من دامناوە وەک باسیشم کرد لە Front-End کاردەکات واتە Client Sideـە ، بەڵێ دەتوانی دەستکاری بکەیت و مەرجەکان لاببەیت چونکە کۆدەکانی لە براوسەر ڕەن دەبێت، کەواتە لێرەوە بۆمان دەرکەوت کە ئەمە تەنیا ئیش بۆبەکارهێنەر ئاسان دەکات کە پێویست نەکات دووبارە زانیاریەکان بنوسێتەوە ئەمما تۆ گەر بچیەوە سەر لایەنی پاراستن ئەوا تۆ پێویستە بە زمانێک کە Server-Sideـە وەک (php,asp,python) یان هەر زمانێکی تری بزۆک پێداچونەوەی بۆ بکەیت ئەوکاتە کێشەی سکیوریتیش چارە دەبیت بۆ مەسەلەی ڤاڵیدەیشن.\n6 وه‌ڵامه‌كانی world 2018-07-19 15:38:07\nده‌ست خۆش بژى


گرووپە هاککەرەکان و هێرش کردنە سەر یاری و پێگەکان – کەی ئای تی ئێن\nبابەتی گرینگ 19, ته‌مموز 2016\nلە ماوەی ڕابردوودا زۆر جار بیستمان و بینیمان کە چەند گرووپێکی هاککەر و بە چەند ناو و دروشمێکی جیاواز، هێرشیان کردە سەر ئەو یاری و پێگە و تۆڕە کۆمەڵایەتیانەی کە لەلایەن خەڵکەوە بەکاردەهێنران. ئەم گروپانە ئامانجیان ئەوە بوو ئەو یاری و پێگانەی کە بوونەتە سەردێری ڕۆژ و زۆرترین کات باسیان لێوەدەکرا، بیکەن بە نێچیری خۆیان و بۆ ماوەیەکی کاتی هاکیان بکەن و بیانوەستێنن، کە ئەمەش بێگومان پەیام و ئامانجی لە پشتە و بێ پلان ئەنجامی نادەن. ڕۆژی شازدەی ئەم مانگە گرووپێکی هاککەر بە ناوی “PoodleCorp” هەڵسان بە هاککردنی سێرڤەرەکانی یاری (Pokémon GO) بۆ ماوەی زیاتر لە نیو کاژێر، ئەمەش بووە هۆی وەستانی یارییەکە لەلای بەکارهێنەران و دواتریش کۆمپانیاکە ڕوونکردنەوەیەکی دا و گوایە ئەم وەستانە بەهۆی پاڵەپەستۆی زۆری داگرتنی یارییەکە بووە لەلایەن خەڵکەوە.\nساتی وەستانی یارییەکە\nلە ئێستاشدا و دوای وەستاندنی یارییەکە لەلایەن ئەم گرووپەوە، گرووپەکە دووبارە بانگەشە بۆ وەستاندنی یارییەکە دەکات بۆ ماوەیەکی زیاتر، ئەوەش لە جریوەیەکدا لە پێگەی فەرمی خۆیان لە تویتەر ڕایانگەیاندووە، گەر بە پێی جریوەکەش بێت ئەوا سێرڤەرەکانی یاری Pokémon GO لە سەرەتای مانگی داهاتووەوە و لە یەکەمین ڕۆژدا ئەم یارییە بۆ ماوەیەک دەوەستێندرێت و بەکارهێنەران ناتوانن یاری پێ بکەن.\nگرووپی PoodleCorp گرووپێکە کە زیاتر مەبەستی هاککردن و وەستاندنی سێرڤەری ئەو یاری و کۆمپانیایانە کە خەڵک بەکاری دەهێنن، پێشتریش چەند کارێکی تری ئەنجامدا لە بواری وەستاندن و هێرشی DDoS وەک وەستاندنی سێرڤەرەکانی یاری “League Of Legends” لە بەرواری ٢٦ ی مانگی ڕابردوو، هەروەها وەستاندنی سێرڤەرەکانی کۆمپانیای “Battle.NET” کە خاوەنی چەندەها یاری بەناوبانگە.ئەم گرووپە شەش کەس لەخۆدەگرێت کە گشتیان لە بوارەکانی هاکینگ و هێرشکردن شارەزان، بۆ هێرشەکانیشیان پشت بە هێرشی “DDoS” دەبەستن. وەکو پێشتریش ئاماژەمان پێدا، ئەمە تاکە گروپ نییە کە ئەم کارانە ئەنجام بدات، چەندەها گرووپی تر هەن کە هێرش دەکەنە سەر یاری و پێگەکان، لەم ماوەیەدا گرووپی “Our Mine” بووە هۆی سەرنجڕاکێشانی میدیاکان، کاتێک گرووپەکە هەڵسا بە هاککردنی هەژماری چەند کەسایەتیەکی بەناوبانگ لە تویتەر، یەکێک لەوانە بریتی بوو لە هاککردنی هەژماری Pinterest و تویتەری ماڕک زوکەربێرگـی دامەزرێنەری فەیسبووک، گرووپەکە ڕۆژی پێنجی مانگی ڕابردوو هەڵسا بە هاککردنی دوو هەژماری ماڕک زوکەربێرگ و دوای هاککردنیش پەیامێکی بۆ ماڕک نووسی کە دەڵێت “ئێمە دەمانەوێت پارێزراویت تاقیبکەینەوە، گەر دەتەوێت پارێزراو بیت ئەوا پەیوەندیمان پێوە بکە!”، لە هەموویشی سەیرتر، گرووپەکە هۆکاری هاککردنی ئەم دوو هەژمارەی ماڕک دەگەڕێنێتەوە بۆ وشەی نهێنییەکەی و گرووپەکە ڕایگەیاند کە ماڕک لەسەر هەردوو هەژماردا یەک وشەی نهێنی بەکارهێناوە کە ئەویش “dadada” بوو!\nجگە لەمەش، یازدەی ئەم مانگە گرووپەکە لە کارێکی سەرنجڕاکێش و چاوەڕواننەکراودا هەڵسا بە هاککردنی هەژماری فەرمی جاک دۆرسی دامەزرێنەری تویتەر، هەروەها هەمان ئەو پەیامەی کە بۆ ماڕکیان نووسیبوو بۆ ئەویشیان نووسی!\nئەمە جگە لەوەی کە هەمان گرووپ لە ماوەی ڕابردوودا دەستی گرت بەسەر ژمارەیەکی زۆر لە هەژمارەکانی پێگەی LinkedIn. کارە سەرنجڕاکێشەکانی گرووپەکان هێشتا تەواو نابن! لە ماوەی مانگەکانی یازدە و دوازدەی ساڵی پار گرووپێک بە ناوی “LizardSquad” دەنگدانەوەیەکی گەورەیان بەدوای خۆیاندا هێنا، دوای ئەوەی بۆ ماوەی چەندین جار هەڵسان بە وەستاندنی سێرڤەرەکانی ياری کردنی هەردوو کۆمپانیای Playstation و Xbox، گرووپەکە ئەم وەستاندنانەی بۆ مەبەستێک بوو ئەویش ناڕەزایی دەربڕین بەرامبەر کوالێتی نزمی بەرهەمەکانی ئەو دوو کۆمپانیایە لە بواری یارییەوە و هەروەها کەمکردنەوەی نرخی یارییەکان. کاردانەوەکانیش بوون بە دوو بەش، بەشێک لە یاریکەران لایان باش بوو کە ئەو کارە کرا ئەوەش بۆ ئەوەی ئەو دوو کۆمپانیایە بەخۆیاندا بچنەوە، بەشێکیشیان زۆر ناڕازی بوون و بێزار بوون لەو کارانە، دوای ئەمانەش ئەم گرووپە لەمساڵدا دەنگی نەما و چالاکیەکی وەهای ئەنجام نەدا، لە ئەنجامیشدا بەشێک لە هاککەران و ئەندامانی ئەم گرووپە چوونە نێو گرووپی “PoodleCorp” و لەوێ درێژەیان بە چالاکیەکانیان دا.\nئەم گرووپانە ڕۆژ لە دوای ڕۆژ ژمارەیان لە زیادبوونە، هەموو هەوڵێکیشیان بۆ وەستاندن یان هاککردنی پێگە و یارییەکانە، هەر یەکێکیشیان ئامانج و پلانێکیان هەیە، بەڵام ئەوەی گرنگە کۆمپانیاکانن، ئەوان دەبێ هەموو کاتێک خۆیان بەهێز بکەن لە بواری پاراستن، چونکە دەبێ هەموو ساتێک بۆ هێرشی ئەم جۆرە گرووپانە ئامادەبن، بۆ نموونە پێگەکانی وەک فەیسبووک و تویتەر و ئینستاگرام و گوگڵ پێگەی کەم نین، بەڵکو ئەمانە نهێنی و زانیاری و بەڵگەی ملیۆنەها بەکارهێنەریان لایە، دەبێت بیر لەوە بکرێتەوە گەر ڕۆژێک تەنها نیوەی ئەو زانیارییانە بکەونە دەستی ئەم جۆرە گرووپانە، ئەوا بەکارهێنەرانیش زۆر نهێنیان ئاشکرا دەبێت، بۆیە ئەرکی ئەم پێگانەیە کە زانیارییەکانی بەکارهێنەر بپارێزن لە هەموو کات و ساتێکدا، ئەگینا گرووپەکان هەموو کاتێک ئامادەن بۆ هاککردن و وەستاندنیان!


خولی پلە یەکی ئەڵمانیا - 2010/2011 - وەرزی یاسایی - Soccer - Yariga - Results, fixtures, tables and statistics\n07/05/11 ڤۆڵفسبۆرگ 1 - 2 کایزەرسلاوتێرن بینینی ڕووداوەکان زانیاری زیاتر لەسەر ئەم یارییە\n14/05/11 هامبورگ 1 - 1 بۆروسیا مۆنشێنگلادباخ بینینی ڕووداوەکان زانیاری زیاتر لەسەر ئەم یارییە\n14/05/11 هانۆڤەر ٩٦ 3 - 1 نورنبێرگ بینینی ڕووداوەکان زانیاری زیاتر لەسەر ئەم یارییە\n14/05/11 ماینز ٠٥ 2 - 1 سان پاولی بینینی ڕووداوەکان زانیاری زیاتر لەسەر ئەم یارییە\n14/05/11 بۆروسیا دۆرتموند 3 - 1 ئینتراخت فرانکفورت بینینی ڕووداوەکان زانیاری زیاتر لەسەر ئەم یارییە\n14/05/11 بایێرن میونیش 2 - 1 شتوتگارت بینینی ڕووداوەکان زانیاری زیاتر لەسەر ئەم یارییە\n14/05/11 کۆڵن 2 - 1 شاڵکە بینینی ڕووداوەکان زانیاری زیاتر لەسەر ئەم یارییە\n14/05/11 کایزەرسلاوتێرن 3 - 2 ڤێردێر برێمەن بینینی ڕووداوەکان زانیاری زیاتر لەسەر ئەم یارییە\n14/05/11 فرێیبورگ 0 - 1 بایێر لیڤەرکوزن بینینی ڕووداوەکان زانیاری زیاتر لەسەر ئەم یارییە\n14/05/11 هۆفێنهایم 1 - 3 ڤۆڵفسبۆرگ بینینی ڕووداوەکان زانیاری زیاتر لەسەر ئەم یارییە\n1 بۆروسیا دۆرتموند 34 23 6 5 67 22 +45 75 WLWLW\n2 بایێر لیڤەرکوزن 34 20 8 6 64 44 +20 68 WDLWL\n3 بایێرن میونیش 34 19 8 7 81 40 +41 65 WWWDW\n4 هانۆڤەر ٩٦ 34 19 3 12 49 45 +4 60 WLLWD\n5 ماینز ٠٥ 34 18 4 12 52 39 +13 58 WWWDW\n6 نورنبێرگ 34 13 8 13 47 45 +2 47 LLLDW\n7 کایزەرسلاوتێرن 34 13 7 14 48 51 -3 46 WWWWL\n8 هامبورگ 34 12 9 13 46 52 -6 45 DDLLD\n9 فرێیبورگ 34 13 5 16 41 50 -9 44 LLWLL\n10 کۆڵن 34 13 5 16 47 62 -15 44 WWWLL\n11 هۆفێنهایم 34 11 10 13 50 50 +0 43 LWLLW\n12 شتوتگارت 34 12 6 16 60 59 +1 42 LWWWW\n13 ڤێردێر برێمەن 34 10 11 13 47 61 -14 41 LWLWD\n14 شاڵکە 34 11 7 16 38 44 -6 40 LLLLD\n15 ڤۆڵفسبۆرگ 34 9 11 14 43 48 -5 38 WLWWD\n16 بۆروسیا مۆنشێنگلادباخ 34 10 6 18 48 65 -17 36 DWWWL\n17 ئینتراخت فرانکفورت 34 9 7 18 31 49 -18 34 LLLDL\n18 سان پاولی 34 8 5 21 35 68 -33 29 LLLLD\nماریۆ گۆمێز Bayern München 28 1 12\nپاپیس سیسێ Freiburg 22 4 15\nسردان لاکیچ Kaiserslautern 16 0 8\nئاندرێ شورڵ Mainz 05 15 3 9\nدیدیێر یا کۆنان Hannover 14 2 7\nڕاول گۆنزالێز Schalke 04 13 0 6\nل. پۆدۆڵسکی Köln 13 2 8\nئاریێن ڕۆبن Bayern München 12 0 6\nتۆماس مۆلەر Bayern München 12 0 4\nم. پیترێچ Hamburg 11 1 6\nئارتورۆ ڤیداڵ Leverkusen 10 6 3\n1 بۆروسیا دۆرتموند 34 +45 75\n2 بایێر لیڤەرکوزن 34 +20 68\n3 بایێرن میونیش 34 +41 65\n4 هانۆڤەر ٩٦ 34 +4 60\n5 ماینز ٠٥ 34 +13 58


سازان محه‌مه‌د: حه‌زم نه‌كردووه جلوبه‌رگی كوردی له ڕه‌سه‌نایه‌تی خۆی بچێته ده‌ره‌وه\n:: PM:12:24:07/11/2019 \nسازان محه‌مه‌د یه‌كێكه له دیزاینه‌ره ده‌ستڕه‌نگین و دیاره‌كانی كوردستان كه ماوه‌ی چه‌ند ساڵێكه به‌رده‌وام كۆلێكشنی نوێ به‌رهه‌م دێنێت. ئه‌و له‌م دیمانه‌یه‌ی "وشه" ئاماژه به‌وه ده‌كات كه ڕۆژ به‌ڕۆژ كاره‌كه‌ی خۆشتر ده‌وێت و به‌رده‌وام ده‌بێ، تا ده‌گات به‌و خه‌ونه‌ی كه كارگه‌یه‌كی تایبه‌ت به به‌رهه‌مهێنانی جلوبه‌رگ له كوردستان دابمه‌زرێنێت.\nسه‌ره‌تا چۆن ده‌ستت به دیزاینی جلوبه‌رگ كرد؟\nله منداڵییه‌وه خولیام بۆ ئه‌و كاره هه‌بوو، ساڵی 2012 له ده‌ره‌وه‌ی ماڵه‌وه شوێنێكی تایبه‌ت به كاری دیزاین و دروونی جلوبه‌رگم كرده‌وه، به‌ڵام له ساڵی 2018 بۆ یه‌كه‌م جار له ئیڤێنتێكی تایبه‌ت به جلوبه‌رگ به‌شداریم كرد.\nتا ئێسته براندی تایبه‌ت به خۆتت هه‌یه؟\nنه‌خێر هیچ براندێكی تایبه‌ت به خۆمم نییه، له‌به‌رئه‌وه‌ی له كوردستان هیچ یاسایه‌ك نییه پاڵپشتی دیزاینه‌ر بكات و كارئاسانییان بۆ بكات تا بتوانین براندی تایبه‌ت به خۆمان هه‌بێت و له ناوه‌وه و ده‌ره‌وه‌ی كوردستان كۆلێكشنه‌كانمان بفرۆشین، به‌ڵام لۆگۆی تایبه‌ت به خۆمم هه‌یه و ئه‌و كۆلێكشنانه‌ی خۆم دیزاینی ده‌كه‌م و ده‌یاندوورم، لۆگۆی ده‌خه‌مه سه‌ر، هه‌روه‌ها كۆلێكشنه‌كانم جلوبه‌رگی كوردی و عه‌زیه‌ی بووكێنی و جلی مۆده‌ن.\nكۆلێكشنه‌كانت هیچیان فرۆشراون؟\nتا ئێسته هیچ یه‌كێك له كۆلێكشنه‌كانم نه‌فرۆشراون، له‌به‌رئه‌وه‌ی هیچ یاسایه‌ك له كوردستان نییه پاڵپشتیمان بكات، هه‌رچه‌نده ساڵی 2018 گه‌وره‌ترین ئیڤێنتی نێوده‌وڵه‌تی له هه‌ولێر ئه‌نجام درا، تا له‌وێ كۆلێكشنه‌كانمان بخه‌ینه ڕوو و بیانفرۆشین، به‌ڵام به‌داخه‌وه له‌م ئیڤێنته گه‌وره‌یه‌شدا هیچ یه‌كێك له كۆلێكشنه‌كانمان نه‌فرۆشران.\nبۆ نمایشكردنی كۆلێكشنه‌كانت له ناوه‌وه و ده‌ره‌وه‌ی كوردستان به‌شداری هیچ ئیڤێنتێكی گه‌وره‌ت كردووه؟\nبه‌ڵێ له كوردستان له ساڵی 2018 به‌شداری گه‌وره‌ترین ئیڤێنتم له هه‌ولێر كرد به‌ناوی "هه‌فته‌ی نمایشی جلوبه‌رگی كوردستان"، هه‌روه‌ها چه‌ند جارێكی تریش به‌شداریم له ئیڤینتی تر كردووه له هه‌ولێر و سلێمانی، به‌ڵام له ده‌ره‌وه‌ی كوردستان تا ئێسته به‌شداری هیچ ئیڤێنتێكم نه‌كردووه، هه‌رچه‌نده جارێكیان له قه‌ته‌ر بانگهێشتنامه‌م بۆ هات تا به‌شداری پێشانگه‌یه‌كی نێوده‌وڵه‌تی تایبه‌ت به جلوبه‌رگ بكه‌م، به‌ڵام نه‌متوانی به‌شدار بم و ڕه‌تم كرده‌وه، چونكه ده‌بوو هه‌موو شتێك له‌سه‌ر ئه‌ركی خۆم بووایه، ئه‌وه‌ش له توانای مندا نه‌بوو.\nمن هه‌میشه هه‌وڵم داوه جلوبه‌رگی كوردی له‌سه‌ر شێوازه ڕاسته‌قینه‌كه‌ی خۆی بمێنێته‌وه\nجلوبه‌رگی كوردی لای تۆ به شێوازه ڕه‌سه‌نایه‌تییه‌كه‌ی خۆی جوانتره یان به مۆده‌كردنی؟\nمن هه‌میشه هه‌وڵم داوه جلوبه‌رگی كوردی له‌سه‌ر شێوازه ڕاسته‌قینه‌كه‌ی خۆی بمێنێته‌وه و خۆم به دوور گرتووه له‌وه‌ی جلوبه‌رگی كوردی به مۆده بكه‌م و گۆڕانكاری به‌سه‌ردا بهێنم.\nبۆچی زۆربه‌ی مۆدێله‌كان بۆ نمایشكردنی كۆلێكشنه‌كانیان په‌نا بۆ مۆدێلی بیانی ده‌به‌ن؟\nخۆم له زۆربه‌ی ئه‌و مۆدێلانه ڕازی بووم كه نمایشیان بۆ كۆلێكشنه‌كانم كردووه، به‌ڵام زۆرجار به‌هۆی ئه‌وه‌ی له كوردستان كه‌سانی تایبه‌تمه‌ند به كاری مۆدێل ده‌ست ناكه‌وێ، یاخۆ مۆدێلی وامان نییه 100% مۆدێل بن، یان زۆرجار ئه‌و كه‌سانه‌ی تایبه‌تمه‌ندن به مۆدێل و زۆر شیاون بۆ نمایشی كۆلێكشنه‌كانمان، به‌هۆی كۆمێنتی خه‌ڵك و قسه‌ی نه‌شیاوه‌وه، كه‌سوكاره‌كانیان ڕێ ناده‌ن كۆلێكشنه‌كانمان بۆ نمایش به‌كار بێنن، بۆیه ئه‌و كاتانه ناچارین په‌نا ببه‌ینه به‌ر مۆدێله بیانییه‌كان.\nتا ئێسته داهاتی كاره‌كه‌ت له‌پێناو كاری خێرخوازی خه‌رج كردووه؟\nئه‌و كاته‌ی به‌شداریم له ئێڤێنتی "هه‌فته‌ی نمایشی جلوبه‌رگی كوردستان" كرد له هه‌ولێر، به‌و نیازه به‌شداریم كرد كه ته‌واوی ئه‌و داهاته‌ی له ڕێی فرۆشتنی كۆلێكشنه‌كانمه‌وه ده‌ستم ده‌كه‌وێ، بیده‌م به "زیبا" كه كچێكی قه‌ڵادزێ بوو و نه‌خۆش بوو، به‌داخه‌وه هیچم نه‌فرۆشرا و هیچ داهاتێكیشم ده‌ست نه‌كه‌وت، به‌ڵام هه‌ر له‌سه‌ر ئه‌ركی خۆم یارمه‌تیم دا و له بڕیاره‌كه‌م پاشه‌گه‌ز نه‌بوومه‌وه، جگه له‌ویش ئه‌و داهاته‌ی له ڕێی كاره‌كانمه‌وه ده‌ستم كه‌وتووه، به‌شێكیم بۆ كاری خێرخوازی ته‌رخان كردووه و هاوكاری چه‌ند كه‌سێكم كردووه، به‌ڵام ئه‌و هاوكارییانه‌م به‌و شێوه‌یه نه‌بووه كه به دڵی خۆم بێت، له هه‌مانكاتدا من سه‌رۆكی ڕێكخراوی سازانی ڕه‌نگه‌كانم، هه‌ر به‌و داهاتانه‌ی له ڕێی كاره‌كانمه‌وه ده‌ستم ده‌كه‌وێت، چالاكییه‌كانم ئه‌نجام ده‌ده‌م كه خێرخوازین.\nده‌گوترێ ماوه‌یه‌كی زۆره به ده‌ست كزبوونی ده‌ماره‌كانی ده‌ستت و ئازاری ئێسكه‌كانت ده‌ناڵێنیت، بۆچی ده‌ست له كاره‌كه‌ت هه‌ڵناگری؟\nماوه‌یه‌كی زۆره به‌ده‌ست ئه‌و ئازارانه‌وه ده‌ناڵێنم و نه‌شته‌رگه‌ریشم بۆ هه‌ردوو ده‌ستم كردووه و ئێسته‌یش زۆر ئازارم هه‌یه، به‌ڵام له‌به‌رئه‌وه‌ی خۆشه‌ویستیم بۆ كاره‌كه‌م و ئه‌و به‌هره‌یه‌ی له مندا هه‌یه زۆر زۆره، وای لێ كردووم ڕۆژ به‌ڕۆژ هه‌وڵ بده‌م بگه‌مه ئه‌و خه‌ونه‌ی له مێشكمدایه، ئه‌ویش ئه‌وه‌یه بتوانم كارگه‌یه‌ك دابمه‌زرێنم و جلوبه‌رگ بۆ كوردستانه‌كه‌ی خۆم به‌رهه‌م بهێنم.


راگه‌یه‌نراوێك له‌سه‌ر كۆبوونه‌وه‌ی سه‌ركرده‌ی پارته سیاسییه‌كان له‌گه‌ڵ سه‌رۆكی كۆمار\n2018-06-09 [12:53 PM]\nماڵپه‌ڕی سه‌رۆكی كۆماری عێراق له به‌یاننامه‌یه‌كدا رایگه‌یاند، زۆربەی پارته سیاسییه‌كان له‌گه‌ڵ ئه‌وه بوون ، بە شێوەیەکی لێپرسراوانە بۆ چارەسەرکردنی هەر کاردانەوە و بەرکەوتێک و پاراستنی ئۆقرەیی سیاسیی و ئەمنیی كار بكرێت، وتیشی، دۆزینەوەی رێگەچارە بۆ دروست نەبوونی هیچ بۆشاییەکی دەستورییش بە پێویست زانرا.\nله به‌یاننامه‌كه‌دا كه ئاژانسی هه‌واڵی زاگرۆس به‌دواداچوونی بۆ كردوه، هاتووه، ئەمڕۆ شەممە ٢٠١٨/٦/٩ سەرۆک کۆمار فوئاد مەعسوم لە کۆشکی سەلام لە بەغداد بە ئامادەبونی دکتۆر سەلیم جبوریی سەرۆکی ئەنجومەنی نوێنەران و هەردو جێگرانی سەرۆکی ئەنجومەنەکە سەرۆکایەتیی کۆبونەوەیەکی کرد كه ژمارەیەک لە سەرکردەی پارتە سیاسییەکان و فراکسیۆنەکانی لەخۆگرتبو.\nلە کۆبونەوەکە رەوت و رێچکەی بەڕێوەچونی هەڵبژاردنە پەرلەمانییەکەی ئەم دواییە و ئەنجامەکانی و هەموارکردنە قانونییەکان کە ئەنجومەنی نوێنەران بڕیاری له‌سه‌ر دا و لێکەوتەکانی ئەو رێوشوێنانە گفتوگۆی راشکاوانەیان لە بارەوەکرا.\nزۆربەی ئامادەبوان دوپاتیان کردەوە کە گرنگە بە شێوەیەکی لێپرسراوانە و جدی کاربکرێت بۆ لە بۆتەدان و چارەسەرکردنی هەر کاردانەوە و بەرکەوتێک و پاراستنی ئۆقرەیی سیاسیی و ئەمنیی و، رێزگرتنی دەنگی دەنگدەران و پابەندبون بە دەستور و قانونە پەیڕەوکراو و کارپێکراوەکانیش.\nهاوکات چەسپاندنی پرەنسیبی جیاکردنەوەی نێوان دەسەڵاتەکان و دۆزینەوەی رێگەچارە بۆ دروست نەبونی هیچ بۆشاییەکی دەستورییش بە پێویست زانرا.


ئەندامێکى لیژنەى دارایى لە پەرلەمانى عێراق ئاماژە بە بەردەوامبوونى کۆبوونەوەى لیژنەى دارایى بە ئامادەبوونى سەرۆکى پەرلەمان دەکات و جەختدەکاتەوە لەوەى کە تائێستا ماددەى تایبەت بە پشکى هەرێمى کوردستان یەکلانەبۆتەوە.\nهۆشیار عەبدوڵا، ئەندامى لیژنەى دارایى لە پەرلەمانى عێراق (28ى ئازارى 2021) لە راگەیەندراوێکدا کە وێنەیەکى دەست "ناس کورد" کەوتووە ئاماژەى بەوە کرد "لە کاتژمێر سێ وە تا ئێستا کۆبونەوەی لیژنەی دارایی بە ئامادەبونی سەرۆکی پەرلەمان بەردەوامە".\nدەشڵێت "تا ئێستا مادەی یانزە یەکلانەبۆتەوە، ئەم ئێوارەیە پێش کۆبونەوەی پەرلەمان کۆبونەوەی سەرۆکایەتی پەرلەمان و کوتلەکان بۆ هەمو ئەو مادانە دەکرێت کە تا ئێستا ناکۆکیان لەسەرە."\nلێدوانەکەى هۆشیار عەبدوڵا لە کاتێکدایە کە پێشتر بەگوێرەی ڕۆژنامەی "سەباح" ئەحمەد سەفار، بڕیاردەری لیژنەی دارایی لە پەرلەمانی عێراق ڕایگەیاندووە، " شاندی باڵای هەرێم و کوتلە پەرلەمانییەکان لەسەر ماددەی 11 لە بودجەی 2021ی عێراق کە تایبەتە بە پشکی هەرێمی کوردستان ڕێککەوتن."\nڕۆژنامەکە ئاماژەی بەوەشکردووە، پێش دەستپێکردنی دانیشتنی پەرلەمان، لیژنەی دارایی کۆبوونەوەیەک بۆ کۆتاییهێنان بە مشتومڕەکانی چەند مادەیەک ئەنجامدەدات.\nبڕیارە کاتژمێر 7:00ی ئێوارەی ئەمڕۆ یەکشەممە دانیشتنی پەرلەمانی عێراق بۆ دەنگدان لەسەر بودجەی 2021ێ عێراق ئەنجامبدرێت.\nلەبارەى قەدەغەى هاتووچۆوە ڕونکردنەوە دەدرێت\n2021.04.07 - 17:31\nتوشبوون و گیانلەدەستدان بە کۆرۆنا لە عێراق ژمارەیەکى پێوانەیى تۆمارکرد\n2021.04.07 - 16:15


ئەندامێکى لیژنەى ئابورى و وەبەرهێنان ئاشکراى کرد، ئەگەر نرخی نەوت زۆر یارى نەکات و وەکو ئێستا بمێنێتەوە ئەوا پڕۆژە بودجەى تەواوکارى پێشکەش دەکەن.\nلەلێدوانێکى ڕۆژنامەوانیدا کە "ناس کورد" بەدواداچوونى بۆ کردووە (25ى ئادارى 2021) عەلى لامیى، ئەندامى لیژنەى ئابورى و وەبەرهێنان و پەرلەمانتارى هاوپەیمانى سائیرون لەپەرلەمانى عێراق ڕایگەیاندووە، نرخی نەوت لەئێستادا لەنێوان 65 بۆ 70 دۆلار بۆ بەرمیلێک یارى دەکات و جێگیر نیە، واتا دادەبەزێت و لەچەند کاتژمێرێکى تردا بەرز دەبێتەوە، بەڵام دۆخەکە بەوشێوەیەیە کە زۆر دانابەزێت.\nئاماژەى بۆ ئەوەش کردووە، ئەگەر نرخی نەوت وەکو ئێستا بمێنێتەوە ئەوا لەو نرخە بەرزترە کە لەبودجەکەدا دیارى کراوە و ئەوەش وادەکات لەدواى چەند مانگێک حکومەت بودجەى تەواوکارى پێشنیاز بکات بەهۆى زیادبوونى داهاتەوە و ئەوەش لەلایەن پەرلەمانەوە وەکو ساڵانى پێشوو دابەشدەکرێت بەسەر کەرتەکاندا.\nلامیى باسى لەوەشکردووە، بەهۆى پەتاى کۆرۆناوە نرخی نەوت بەجێگیرى نامێنێتەوە و ئەوەش کاریگەرى ڕاستەوخۆى بۆ سەر ئابورى زۆر وڵات هەیە، بەڵام بەتێکڕاى دۆخەکە گۆڕانکارییەکان چ بە بەرزبوونەوە یاخود بەدابەزینى نرخەکەى بەمنزیکانە زۆر نابن.\nتاوتوێى دانانى پلانى پاراستنى ناوەندەکانى دەنگدان دەکرێت\n2021.04.04 - 21:40\nبەغدا پلانێکی بۆ نەهێشتنی قاچاخچیەتی لە سلێمانی ئاشکرا کرد\n2021.04.03 - 10:25\nکازمى کۆتایى بە گەشتەکەى بۆ ئیمارات هێنا و دەگەڕێتەوە بۆ عێراق\n2021.04.05 - 08:45\n’’دوو بژاردە’’..وادەى بڕیاردان بۆ چارەسەرى کێشەى قیستى یەکەکانى نیشتەجێبوون ئاشکراکرا\n2021.04.04 - 17:18\nکشتوکاڵى هەرێم بەفەرمى هەڵسەنگاندن بۆ وشکەساڵى دەکات\n2021.04.04 - 16:43


بكوژی بەرپرسەكەی پەكەكە لە سلێمانی دەستگیركرا - تۆڕی میدیایی خەڵک\nبەرپرسی دەزگای زانیاریی و پاراستن\_زانیاری ئاشكرای دەكات، تاوانباری تاوانەکانی ئەم چەند ڕۆژەی ڕابردوو دەستگیرکراوە.\nئەژی ئەمین، بەرپرسی دەزگای زانیاریی و پاراستن\_زانیاری لە ڕاگەیەنراوێكدا ئاماژەی بەوەكردووە، “تاوانباری تاوانەکانی ئەم چەند ڕۆژەی ڕابردوو دەستگیرکرا و ڕاپێچی بەردەم یاسا کرا”.\nڕاشیگەیاندووە، بەزووترین کات بەڵگەکان و دانپێدانان دەخرێتە بەردەم ڕای گشتی و دەشڵێت: “ڕیسوایی بۆ تێکدەرانی ناوماڵی کورد”.\nدوێنێ هەینی 17ی ئەیلوول، شوكری سەرحەد، بەرپرسی كۆمیتەی شەهیدانی پەكەكە لە باشوری كوردستان، لە گەڕەكی چوارچرا لەناو شاری سلێمانی كوژرا.\nدەزگای زانیاریی و پاراستن


ئاگادارییە‌ک بۆ ڕێکخراوی په‌یامنێرانی بێسنوور:\nله ووڵاته بێ ناسنامه‌که‌ی مندا، گوڵ هێشتا چرۆیه ده‌یوه‌رێنن!؟\nله ڕاپۆرتێکدا،که ساڵانه ڕێکخراوی په‌یامنێرانی بێسنوور بڵاوی ده‌کاته‌وه،له ژێر ناوی (ئازادی ڕۆژنامه‌گه‌ریدا)،له سه‌ر بنه‌مای هه‌ڵسه‌نگاندنی کۆمه‌ڵێک یاسا و ڕێسا که له ناوچه‌یه‌کدا ،یا وڵاتێکی دیاریکراودا، بۆ دیاری کردنی کاری ڕۆژنامه‌گه‌ری و سنووردانان بۆ ڕۆژنامه‌نووسان،که ده‌کاته هێڵی سوور (تا به‌رده‌رگای ده‌سه‌ڵات ئازادی).\nئه‌م ڕێکخراوه‌یه له ڕاپۆرتی ساڵی 2010 دا ناوی هه‌مو وڵاتانی دنیای هێناووه ،و به‌راوردی کردووه له گه‌ڵ ساڵانی پێشودا. هه‌ندێک وڵات چوونه‌ته سه‌روه‌ی لیسته‌که، هه‌ندێکی تریشی هاتونه‌ته خواره‌وه. وڵاتی فنلندا له سه‌ره‌وه‌ی لیسته‌که‌یه، که به ئازادانه ترین وڵاتی دنیا ده‌ژمێردرێت له فه‌راهه‌م کردنی بارودۆخیکی ئازاد بۆ ڕۆژنامه‌نوسان و کاری ڕۆژنامه‌گه‌ری. له خواره‌وه‌ی لیسته‌که‌دا ،ئه‌ریتریا و کۆریای باکوور و ئێران هاتوون ،که ئه‌م وڵاتانه به سه‌رکوتگه‌رترین وڵاتانی دنیا ده‌ژمێردرێن،که هه‌موو ئازادییه‌کیان له ڕۆژنامه‌نووسان و کاری ڕۆژنامه‌نووسی سه‌ندۆته‌ووه.\nبه‌لام ئه‌وه‌ی له بیرچووه، پارچه زه‌مینێکی ئه‌م دنیایه، له ڕۆژهه‌ڵاتی ناوه‌راستدا،له باری سیاسیه‌وه وڵات نییه، به‌ڵام له باری ئابووری و یاسای سه‌رکوتگه‌ریه‌وه شان ده‌دات له کۆمه‌ڵێک وڵاتانی خواره‌وه‌ی لیسته‌که.\nئه‌گه‌ر له وڵاتانێکدا مێژوویه‌ک له ئازادی ڕۆژنامه‌گه‌ری هه‌بووبێ، له پارچه‌که‌ی لای مندا بۆ ته‌نها ساتێکیش نایه‌ڵن ئه‌م ئازادیه هه‌ناسه بدات، ئێستاش کۆمه‌ڵێک ڕۆژنامه له سه‌ر لاپه‌ڕه‌کانی (A4) چاپ ده‌کرێت!!!!؟؟؟، کاتێک کۆمپیوته‌ره‌که‌م داگیرساند و چوومه سه‌ر پالتاک، بینیم هه‌موو دنیا ئازاده ته‌نها خۆم ئازادیم لێسه‌ندراوه‌ته‌وه، زۆربه‌ی ژووره کوردیه‌کان به‌ند کراون!!؟؟، رووداوی ڕفاندن و ترساندنی ڕۆژنامه‌نوو‌سان به ڕاده‌یه‌که، که شتێک ده‌نووسی ده‌بێ حیسابی گۆڕ و کفن و خەرجیی پرسه‌که‌ت بکه‌ی!!؟؟\nله‌وه‌یه بڕوا نه‌که‌ن، ئێوه‌ی بێسنوور هه‌ست ده‌که‌م ته‌نها له کوردستانه‌که‌ی لای مندا سنووردار کراوون!!؟؟ له براده‌رێکی ڕۆژنامه‌نووسم پرسی، له یه‌کێک له ده‌زگاکانی ده‌سه‌ڵاتدا کارده‌کا، گوتم ئێوه چی ده‌نووسن؟؟؟؟؟ گوتی پسپۆڕێکی بێگانه‌یان بۆ هێنابووین، له بواری ڕۆژنامه‌نووسیدا، پێی گوتین (ئه‌وه‌نده بنووسن که گیان و ژیانتان نه‌خاته مه‌ترسیه‌وه)، دیاره ئه‌و براده‌ره‌م بۆ خۆی ژیانی کۆیلایه‌تی هه‌ڵبژاردبوو، له ناز و نیعمه‌تی بێ پایانی ده‌سه‌ڵاتدا مه‌له‌ی ده‌کرد.\nکۆمه‌ڵێک هاواری تاسێنراو که ده‌یانه‌وێ بیخنکێنن جار نه جارێک ده‌یه‌وێ قوڵپه بدا و فریای که‌ون به‌ڵام هه‌ر له کاتی چرۆکردنیدا ده‌یوه‌رێنن، سه‌رده‌شت عوسمان له به‌هاری ته‌مه‌نی کاری ڕۆژنامه‌نووسیدا بوو، له ڕاپۆرتی لێژنه‌ی لێکۆڵینه‌وه‌که‌یدا که به ڕۆژنامه‌نووس ناوی نه‌هاتووه ڕاست ده‌که‌ن، سه‌رده‌شت عوسمان هێشتا چرۆ بوو بۆ گوڵێکی جوانی بۆندار، به‌کر عه‌لی شاعیر نه‌یان هێڵا شیعره‌کانی له به‌رۆکی ئازادی خێزانه بێ خانه و لانه‌کان بدا. نه‌یان هێڵا سۆرانی مامه حه‌مه، گه‌ڕه‌که داڕماوه‌که‌ی شۆریجه‌ی که‌رکوکی بنیادنێته‌وه.\nپێنووس لای گه‌لانی تری جیهان نیشانه‌ی پێشکه‌وتنه به‌ڵام له ده‌ڤه‌ره‌که‌ی لای من ده‌بێته چه‌کێکی ترسناک و به خۆتا ده‌ته‌قێته‌وه. بۆیه داواکارم که ده‌ڤه‌ره‌که‌ی لای من بخه‌نه خواره‌وه‌ی لیسته‌که، چونکه هه‌موو ڕۆژنامه‌نووسه‌کانی من هێشتا هه‌ر چرۆ بوون، وه‌راندییان.\nئه‌مه‌ی خواره‌وه لیستی ناوی ئه‌و وڵاتانه‌یه:


نەبە، كیژە عەرەبێک مایەی شانازی خوێندنگەیەكی كوردی\nنه‌به كه‌مال فۆتۆ: كه‌ركوك ناو\nپزیشكی نەخۆشخانەی گوندەکەمان قەڵەم و كتێبی بۆ كڕیم\nكیژۆڵەیەكی ئاوارەی عەرەب، ئەسمەری شەرمن، بە ماكسییەكی دڕاوەوە خۆی كرد بە خوێندنگەیەكی كوردیدا و لەبەردەم بەڕێوەبەرەكە وەستا، "مامۆستا من دەمەوێت بخوێنم. قبوڵم بكە... باوكم جێیهێشتوین و باپیرم كوژراوە".\nنەبە كەمال، 12ساڵ، بەیانییەكی زوی سەرەتای ساڵی خوێندن، بەو شێوەیە شەرمەكەی شكاند و نەیویست كۆڵبدات و لە خوێندن بێبەشبێت.\nئەوەش دوای ئەوە هات، کە چەند جارێك نەبە داوای لە دایك و داپیرەی دەكرد لە خوێندنگەی شێخ لەنگەری سەرەتایی ناونوسی بکەن، بەڵام بەردەوام داواكەی پشتگوێ دەخرا.\nخێزانەكەی نەبە، ساڵی 2014 گوندەكەیان لە شارەبان لە پارێزگای دیالە بەجێهێشت و ئاوارەی کەلار بون، دوای ئەوەی گروپە توندڕەوەكان لە درەنگانێكی شەودا باپیریان كوشت و نزیك بوو لەوەی باوكیشی بەهەمان چارەنوس بگات.\nئەوكات نەبە هێشتا تەمەنی نەگەیشتبووە شەش ساڵ، تا لە خوێندنگە وەربگیرێت.\nكه‌لار، كانونی دوه‌می 2020، نه‌به له نێو پۆله‌كه‌یدا به تامه‌زرۆییه‌وه گوێ له وانه ده‌گرێت فۆتۆ: كه‌ركوك ناو\nسەرەتا خێزانەكەیان لە قەزای كەلار نیشتەجێبون، بەڵام كرێی خانویان پێنەدەدرا، بۆیە چونە گوندی شێخ لەنگەری سەر بە هەمان قەزا، كە دانیشتوانەكەی كوردن.\nكەمتەرخەمی دایك و باوك، خراپی باری ئابوریی و نەبونی خوێندنگە بەزمانی عەرەبی، رێگربون لەوەی ئەو كچە بە ئاواتەكەی بگات، بەڵام هەر كۆڵینەدا.\nلەبەردەم دایك و داپیرەمدا دەگریام، تا بمبەنە خوێندن\nنەبە وتی " لەبەردەم دایك و داپیرەمدا دەگریام، تا بمبەنە خوێندن، بەڵام نەیاندەهێشت، دەیانوت بوی بە 12ساڵ و تازە گەورەبویت، پارەی قەڵەم و كتێبمان نییە".\nسەركەوت عەبدلوەهاب، بەڕێوەبەرى خوێندنگەى شێخ لەنگەر، بە (كەركوك ناو)ی وت "سەرەتای ساڵى نوێی خوێندن بوو، لە گۆڕەپانى خوێندنگەکەدا لەنێو منداڵەکاندا بوم، بینیم کچێک بەترس و لەرزەوە و بە جلی ماڵەوە لەلایەن چەند كچێكی ترەوە پاڵی پێوەدەنرێت و بەرەو روم دێن".\nئەو كچە نەبە كەمال بوو، دوای ئەوەی بێئومێد بوو لە دایك و داپیرەی، خۆی هەوڵیدا لەخوێندن وەربگیرێت.\nكه‌لار، كانونی دوه‌می 2020، نه‌به له كاتی قسه‌كردنی بۆ له‌یلا ئه‌حمه‌د په‌یامنێری (كه‌ركوك ناو)\nسەركەوت وتی "گەیشتە نزیکم و وتى: مامۆستا قایل دەبیت بێمە قوتابخانەکەتان و بخوێنم... بە ترسێکەوە بەدەنگی بەرز وتى من ئاوارەى عەرەبم".\nسەركەوت سەرەتا داوای لێبوردن دەكات، چونكە خوێندنگەكەیان بەزمانی كوردییە و تەمەنی نەبە-ش گەورە بووە. بەڵام تێینیدەكات نەبە، کوردییەکەی زۆر باش و پاراو بووە و تامەزرۆی خوێندن بووە، ئەوەش توشی سەرسوڕمانی كردووە.\n"نەبە دەپاڕایەوە و دەستیکردە باسکردنى کێشە و نەهامەتییەكانی... باسی ئەوەی كرد كە باپیرەی كوژراوە و باوكیشی پێنج ساڵە ماڵی جێهێشتووە و نەگەڕاوەتەوە"، ئەو نەهامەتییانە و فێربونی زمانی كوردی، كاریگەریی لەسەر مامۆستا سەركەوت دەبێت بۆ گۆڕینی بڕیارەكەی.\nکاتێک مامۆستا سەرکەوت لەخوێندنگەكە وەریگرتم زۆر دڵخۆش بوم\n"وتم بڕۆرەوە سبەی ناسنامەی خۆت و دایکت بهێنە و وەرە بۆ خوێندنگە.. نەبە دڵخۆش بوو و لەگەڵ هاوڕێکانى بەپێکەنین و بەپەلە بۆ ماڵەوە گەڕایەوە"، سەركەوت وایوت.\nرۆژی دواتر، نەبە دەستی بە دەوامكرد، تەنانەت مامۆستاكان و هەندێك لە خەڵكی گوندەكە، هیچ بیانویەكی باری ئابورییان بۆ دایك و داپیری نەهێشتەوە و هاوكاریی ئەو كچەیان كرد بۆ دابینكردنی پێداویستییەكانی خوێندن.\nكه‌لار، كانونی دوه‌می 2020، نه‌به له حه‌وشه‌ی خوێندنگه‌كه‌یدا یاری ده‌كات فۆتۆ: كه‌ركوك ناو\n"کاتێک مامۆستا سەرکەوت لەخوێندنگەكە وەریگرتم زۆر دڵخۆش بوم، پزیشكی نەخۆشخانەی گوندەکەشمان قەڵەم و كتێبی بۆ كڕیم، لەم خوێندنگەیە زۆر دڵخۆشم"، نەبە وایوت.\nنەبە، چیرۆكێكی پڕ لە نەهامەتی هەیە و ئێستاش پێوەی دەناڵێنێت، ئاوارەیی، لەدەستدانی باپیریی و دواتریش نەگەڕانەوەی باوكی.\nبەپێی گێڕانەوەی نەبە و خەڵكی گوندەكەش، باوكی ژیانێكی تری دروستكردووە و لەبەغدا دەژیت، پێنج ساڵە نەگەڕاوەتەوە لەم خێزانەی كە سێ كچ و دوو كوڕیان هەیە و نەبە بچوكترینیانە.\nلەناو خێزانەكەیاندا تەنیا نەبە دەخوێنێت.\n"بیرمە باپیرم كوژرا، ژمارەیەك چەكدار دایان بەسەر شارەباندا و تەقەیان كرد، دواتر باوكم وتی با بڕۆین، زۆر ترسام و دەگریام، ئێستاش دەترسم"، نەبە بەمشێوەیە باسی سەرەتایی ئاوارەبونیان دەکات.\nکە هاتینە شێخ لەنگەر، باوکم رۆژێك وتی: دەچمە كار و ئیتر نەگەڕایەوە\nئەو زیاتر وتی "بەڵام هەر کە هاتینە شێخ لەنگەر، باوکم رۆژێك وتی: دەچمە كار و ئیتر نەگەڕایەوە، ئەو جێیهێشتوین و ژنی تری هێناوەتەوە، پێنج ساڵە باوکم نەبینیوە و شێوەی لەپیش چاوم نەماوە"، نەبە كوردی نەهامەتییەكانی بۆ پەیامنێری (كەركوك ناو) دەگێڕایەوە.\nسەرەڕای ئەو نەهامەتییانە، نەبە لە خوێندن سەركەوتووە، لەگەڵ هاوڕێكانی یارییدەكات و پێدەكەنێت، ئەمساڵیش ئەو كیژۆڵەیە یەكەمی پۆلەكەیەتی.\nنەبە ئێستا لە یەکەمەکانى خوێندنگەكەیەتی، تەنانەت یارمەتی هاوڕێکانیشی دەدات.\n"ئەوە مایەی شانازی زۆرە،" مامۆستاکەی بە متمانەیەکی زۆرەوە وادەڵێت.\nلەیلا ئەحمەد – كەلار


ئومێد حه‌مه عه‌لی\nدوێنێ دابەشکردنی دەسەڵاتەکانی سەرۆکایەتی هەرێم ئەنجامدرا. بارزانی لەسەرۆکایەتی هەرێم نەما. تا هەڵبژاردنەکانی داهاتوو سیستەمی پەرلەمانی تەواو ئیشدەکات. ئەمە جێبەجێبوونی خۆبەخۆی بەرنامەی سیاسی گۆڕانە. ئەتوانم وەک سەرکەوتنی بەرنامە و عینادیی سیاسی چەند ساڵەی بزوتنەوەی گۆڕان لەقەڵەمی بدەم.\nسەرۆکایەتی پەرلەمان بە رێکارێکی نا پەیڕەوی بە تێگەیشتنی ئێمە, کۆبونەوەکەیان ئەنجامدا هەر بۆیە بەتوندی ڕەخنەمانکردن و بە "مێزکوتان" رووبەڕوویان بوینەوە. ئێمە ئیرادەی سیاسی گۆڕانخوازان دەپارێزین و بەردەوام زیدوێتییەکی پەرلەمانی لەپێناو بەرژەوەندی خەلکدا پێشدەخەین.\nدوێنێ فراکسیۆنی گۆڕان نوێنەرایەتی خەڵک و ناڕازییانی کوردستانی کرد لەناو پەرلەمان. ئێمە بەرپرسیارانە مامەڵە لەگەڵ دۆخی هەستیاری کوردستان دەکەین و ژیرانە خوێندنەوە بۆ بارودۆخ و دابەشبونە حزبی و کۆمەڵایەتییەکانی کۆمەڵگەی کوردستان دەکەین, لەگەڵ ئەوەی بەتوندی پرەنسیپەکانی گۆڕان و خەونەکانی کاک نەوشیروان بۆ ژیانێکی باشتر و نیشتمانێکی سەربەخۆ دەپارێزین.\nئێمە بە فیعلی ئیش بۆ بەدیهێنانی ژیانێکی دیموکراتیانە و دادپەروەرانە دەکەین, نەک دروستکردنی سیناریۆ بۆ وەبەرهێنانی گوماناوی.\nئێمە لەپەرلەمان مابوینەوە و بەهیچ شێوەیەک رێگای هاتنە دەرەوە و دەربازبونمان نەبوو, مەترسییەکی جدی لەدەرەوە ئامادەیی هەبوو لەسەر ژیانمان. هەندێ جار دەیانوت رۆیشتن و هەندێ جار دەیانوت هاتنە ناوەوە, ئێمە لەگەڵ هاوڕێیانمان جیا لە هەوڵی خۆپاراستن, دەبوو ئامادەی هەموو شتێک بین بۆ راگرتنی کەرامەتی خۆمان. بەڵام ئەم ڕووداوانە پێداگرترمان دەکات لەسەر بەرنامە و داواکانی میللەتەکەمان.\nبەشی ئاسایشی پەرلەمان و هێزی دیکە رۆڵیان لە پاراستنی پەرلەمانتاراندا بەرزبوو.\nدواجار لە دۆخێکی ئەمنی هەستیار و تونددا ئێمە لەپەرلەمان چوینە دەرەوە. ئەوەی گرنگە هێشتنەوەی شاڕێگای ناتوندوتیژانەی رادیکاڵیانەی گۆڕانە.\n1231 جار خوێندراوەتەوە


له‌لایه‌ن: محەمەد ڕزگار - به‌روار: 2021-07-21-16:04:00 - کۆدی بابەت: 5983\nعەلی باپیر کێیە؟\nعەلی باپیر وەتمان کەسێکی سیاسی هەرێمی کوردستانە و سەرۆکی کۆمەڵی دادگەری کوردستانە لە سەرەتای دروستبوونیەوە، خاوەنی دەیان کتێبە و سەرقاڵی نووسینەوەی تەفسیرێکە بۆ قورئانی پیرۆز.\nعه‌لی باپیر وه‌تمان ماماغا وه‌تمان وه‌تمان ئه‌حمه‌د حه‌مه‌داغا پیربوداغ میراوده‌ل فه‌قێ ئه‌حمه‌دی داره‌شمانه، له‌لای باوکییەوە له عه‌شیره‌تی میراوده‌لییه و دایكی باوکیشی له عه‌شیره‌تی وه‌ستا خاڵه‌یه، لە هاوینی ساڵی 1961ـی زایینی لە گوندی كەنجاڕەی سەر بەناحیەی سەنگەسەری سەر بە قەزای پشدەر لەدایكبووە، پێنج شەش ساڵی تەمەنی پێش چوونە قوتابخانەی لە گوندی كەنجاڕەو پاشان بەستەستێن گوزەراندووە.\nلە ساڵی 1967دا چۆتە قوتابخانەی سەرەتایی سەنگەسەر و پۆلی یەكەمی بڕیووە، پاشان ماڵیان گواستوەتەوە لە بەستەستێنەوە بۆ گردی تلێ، پاشان بۆ شارۆچكەی ڕانیه، هەتا ساڵی (1973) پۆلی شەشەمی سەرەتایی تەواوكردووە و هەموو پۆلەكانی بە پلەی یەكەم بڕیووە.\nلە ساڵی 1974دا هەر لە ڕانیە چووەتە پەیمانگای ئیسلامیی لە پۆلی یەكەم و بە پلەی یەكەم دەرچووە، ساڵی 1975یش بەهۆی ڕووخانی شۆڕشی ئەیلوولەوە ساڵێكی خوێندنی فەوتاوە و لە ساڵی 1976دا لە شاری سلێمانی چۆتە پۆلی دووەمی نێوەندی پەیمانگای ئیسلامیی و هەتا ساڵی 1980 لە سلێمانی خوێندوویەتی و پۆلی شەشەمی ئامادەیی ئیسلامیی تەواوكردوە، لە پۆلی شەشی پەیمانگای ئیسلامیی “ئامادەیی ئیسلامیی” كۆی گشتی نمرەكانی (90) بووە.\nلە ساڵی (1980-1981)دا چۆتە كۆلێژی (فقە) لە شاری نەجەف، بە مەبەستی شارەزابوون لە فیكرو مەزهەبی شیعە.\nلەگەڵ خوێندندا هاوینان لەگەڵ باوکی سەرگەرمی كاری جووتیاریی و كشتوكاڵ و كرێكاری بووە، له كۆتا قۆناغی ئاماده‌ییشدا له ساڵی 1980دا له‌به‌ركردنی قورئانی ته‌واوكردووە.\nوازهێنان لە خوێندن\nلە كۆتایی ساڵی (1981)دا، كە دەچێتەوە (نەجەف) بۆ درێژەدانی بە خوێندنی زانكۆ لە كۆلێژی (فقە) بۆ ساڵی دووەم، لەلایەن هاوەڵێكی هاوپۆلییەوە ئاگادار دەكرێتەوە، كە ڕژێمی بەعس بڕیاری دستگیركردنی داوە، بۆیە یەكسەر نەجەف و كۆلێژەكەی بەجێدەهێڵێت و دەگەڕێتەوە بۆ ڕانیە و پاش چەند ڕۆژێك خۆحەشاردان، بەرەو ئێران دەچێت، و بۆ ماوەی شەش مانگ لە كوردستانی ئێران دەمێنێتەوە لە حوجرە و قوتابخانەی (مامۆستا مەلا موحەممەدی عەزیزی بەردەڕەشیی) سەرگەرمی خوێندن دەبێ، لەو ماوەیەشدا خۆی فێری زمانی فارسی دەكات.\nدوای شەش مانگ مانەوە لە كوردستانی ئێران، له ساڵی (1982)دا بـــــەرەو تـــــارانـی پایتــەختی ئــێران بـــەڕێدەكەوێت بۆ خوێندنی زانکۆ، بەڵام پاش شــــەش مانگ مــــانەوە، هـــەوڵـــەكانی بێهـــــوودە دەبـــــــــن و له ساڵی 1983دا دەگــەڕێتەوە كوردســـــتانی عێراق و كێشــــەی لەگەڵ ڕژێمی بە شێوەیەكی كاتی بۆ چارەســــەر دەكرێت و لە به‌ڕێوه‌به‌رایه‌تیی ئەوقافی هەولێر تاقیکردنەوەیەکی پێشنوێژیی و وتاربێژی دەدات و سەرکەوتوو دەبێت، لە 14/5/1983 لە مزگەوتی (نەورەسی) لە (ڕانیە) دادەمەزرێت بە شێوەی (الإنتداب) لە جێی خزمەتی سەربازی، لە هەمان ساڵ یەکەمین کتێبی بەناوی پوختەیەك دەربارەی ئیسلام دەنووسێت و ساڵێک دواتر چاپ دەکرێت.\nلە مانگی یەكی (1984)دا ژیانی هاوسەری پێكدێنێت لەگەڵ ڕوخسار ئیبراهیم ماماغادا.\nخەباتی چەکداری و سیاسی\nبەهۆی هەوڵەکانی ڕژێم بۆ دەستگیرکردنی سەرەنجام لەگەڵ پۆلێك لە هاوەڵانی بەرەو ناوچە سنوورییەكانی نێوان ئێران و عێراق دەڕۆن و سەرەتا بنكە و بارەگای هێزی حەمزە لە قەڵاتووكان دادەمەزرێنن و دواتریش ماڵەكانیان لەوێ نیشتەجێدەكەن.\nلەماوەی نیشتەجێبوون و مانەوەیدا لە گوندی (قەڵاتووكان)ی بناری قەندیل كە نزیكەی ساڵێكی خایاندوە، وێڕای فەرماندەیێتی كردنی هێزی (حەمزە)، چەندان كارو چالاكیی دیكەشی هەبوون وەک ئەندامێتی شاندی دانووستان لەگەڵ یەکێتی نیشتمانی کوردستان و پارتی دیموکراتی کوردستان و حیزبی سۆسیالیستی کوردستان، دواتریش بۆ ماوەی مانگێک لە زستانی ١٩٨٧ گەشتێک لەگەڵ پێشمەرگەکان دەکات و لە نامیلکەیەک باسکراوە بە ناوی (جەولەیەك بە قووڵایی خاكی نیشتیماندا).\nلەو ماویەدا چەندین کاسێتی تەفسیری قورئان بڵاودەکاتەوە کە باس لە جیهاد و جەنگە لە پێناوی خودا، ساڵی ١٩٨٨ لەگەڵ هێرشی فراوانی بەعس ڕوودەکەنە ڕۆژهەڵاتی کوردستان هەتاوەکو ساڵی ١٩٩١.\nلەو ماوەیەدا چەند نامیلکە و کتێبێک دەنوسێت وەک:\nدەرد و دەرمانی بزووتنەوەی ئیسلامی\nکوردستان بۆ وێران بوو، چۆن ئاوەدان دەکرێتەوە؟\nحوكمی گەڕانەوە ژێر نیری تاغووت\nڕێبازی پێغەمبەر “صلی الله علیە وسلم” كامەیە؟!\nڕێگای صاڵح بوون و به‌ره‌و خواچوون\nساڵی ١٩٩١ لەگەڵ مەلا مەحموودی ئازادی و مەلا ئەبوبەکری سدیقی لەڕێی پاکستانەوە ڕێوڕەسمی حەج بەجێدەهێنێت و لەوێ بە چەند دیدارێک دەگات وەک شاندی بزووتنەوەی ئیسلامی.\nلە هەمان ساڵ لە پیشاوەری شاری پاکستانیش سیمینارێک بە عەرەبی پێشکەش دەکات لەبارەی کێشەی کورد و لە گۆڤاری موڕابیتون بڵاودەکرێتەوە بە ناوی "القضیة الكوردیة: جذورها وكیفیة معالجتها".\nلە ساڵی ١٩٩٢ لە کۆنگرەی بزووتنەوەدا دەبێتە دەنگی یەکەم و ئەرکی دروستکردنی مەکتەبی ڕێکخستنی پێدەسپێردرێت، لە كۆتایی ساڵی ١٩٩٢ و لە سەرەتای ١٩٩٣دا دووه‌مین هاوسەرگیریی دەكات لەگـــەڵ (شـــوكریە ئەحمـــەد عەبدوڵڵا)دا، هه‌ردوو هاوســـه‌ریشی له‌خانوویه‌كدا ده‌بن له‌گوندی سه‌رئه‌شكه‌وتان،لە هەمان ساڵدا له‌گوندی (سه‌ر ئه‌شكــه‌وتان) زنجــیره ده‌رسی ڕوونكــردنه‌وه‌ی عه‌قیده‌ی طه‌حاویی، له (22) ئەڵقه‌دا ده‌ڵێته‌وه، و دواتر له ســـاڵی (2015)دا له‌دوو توێــی كتێبێكداو به‌هه‌مان ناوونیشان چاپ ده‌كرێ.\nهەر لەو ساڵانی نەوەدەکان چــــەند كتێب و نــامیلكەیەكیش دەنووســـــێ و چاپ و بڵاودەكرێنــــەوە، وەك: (بزووتنـــــەوەی ئیسلامیی لە دووڕییانی مان و نەماندا)، (بزووتنەوەی ئیسلامــــیی و ئاســـۆیەكی گەش‌و ڕوون)، (پڕۆژەی بەرنـــــامەی فیكریی كاری ئیسلامیی)، (مســـوڵمانی كامــــڵ، بەشـــــی یەكەم: بیـــروبڕوای مسوڵمان)، (مسوڵمانی كامــــڵ، بەشی دووەم: خواپەرستیی مسوڵمان)، (چەند رێنماییەك بــــــــۆ ئیـســـــــــلامــــییەكانی كوردستان)، (ئیسلام و كێشە هەنووكەییەكان)، (زانایانی ئیسلام كێن‌و چۆنن؟).\nلە 5/11/1996دا، هاوسەری یەكەمی (ڕوخسار إبراهیم) له یەكێك له خەستەخانەكانی (تاران)دا كۆچی دوایی دەكات.\nلە رۆژی (31/5/2001)دا زۆربەی زۆری سەركردایەتی تازە و پێشمەرگە و ئەندام و كادیرانی بزووتنەوەكە، بە ناوی (كۆمەڵی ئیسلامیی لە كوردستانی عێراق) و وەك درێژەپێدەری كار و خەباتی بزووتنەوە پێشووەكان ڕادەگەیەنن، و ئەویش بە كۆی دەنگی سەركردایەتی تازەی دەرچووی كۆنگرە بە ئەمیری كۆمەڵی ئیسلامیی هەڵدەبژێررێ.\nلە شه‌وی: 20 /21ی 3ی (2003)دا بنكەو بارەگاكانی كۆمەڵ لە شارەزوور و هەورامان لەلایەن ئەمریكاوە مووشەكباران دەكرێن و، لە ئاكامدا نزیکەی (100) كەسێكیان لە ئەندام و كادیر و پێشمەرگە لێ دەکوژرێن و بریندار دەبن، سەرەنجام بەپێی ڕێككەوتنێك لەگەڵ یەكیەتیدا، بنكە و بارەگاكانیان دەگوازنەوە بۆ ناوچەی پشدەر.\nدەستگیرکردنی لەلایەن ئەمریکاوە\nلە ڕۆژی 10/7/2003دا و لەكاتێكدا كە بەڕێوەدەبن بۆ دیدار لەگەڵ چەند بەرپرسێكی ئەمریكاییدا لە هوتێل عەشتار، لە ڕێی دووكان لە نزیك گوندی قەمچووغە دەكەوێتە بۆسەی ئەمریكاییەكانەوە، خۆی و سێ ئەندامی سەركردایەتیی (دارا محمد أمین، توفیق كریم، عبدالرحمن سان)، وێڕای (10) كەسی دیكە لە پاسەوان و شۆفێر و (إبراهیم)ی برای دەستگیر دەكرێن و بە سێ كۆپتەر سەرەتا بۆ موصڵ و، پاشان بۆ فڕۆكەخانەی بەغداد دەبرێن.\nعەلی باپیر (22) مانگ و هاوەڵه‌كانیشی لە چەند ڕۆژ و چەند هەفتەیەكەوە هەتا یازدە (11) مانگ لە زینداندا دەمێننەوە، لە كتێبی (ئەشكەنجەو زیندان)دا بەدرێژیی باسی سەرگوزەشتەی ئەو گیران و زیندانیی كرانەی كردووە، لە زیندانی (كرۆپەر)ی ئەمریكادا كتێبی (الإسلام كما یتجلی في كتاب الله) دەنوسێت و سەرچاوەکەی لە قورئانەوە وەرگرتووە له هه‌شت به‌رگ و (3420) لاپه‌ڕه‌دا چاپ كراوه، لەو ماوەیەدا لەلایەن خەڵکەوە خۆپیشاندانێکی جەماوەری سازکرا بۆ ئازادکردنی، لە پاش گوزەراندنی (659) رۆژ، سەرەنجام ڕۆژی پێنج شەممە 28/4/2005 ئازاد دەکرێت و لەلایەن خەڵکێکی زۆرەوە پێشوازی لێدەكرێ.\nدەستپێکردنەوە بە کاری سیاسی\nلـــە 12/11/2005 داو لە یەكـــەمین كۆنگــرەی كۆمـــەڵی ئیســلامییدا بەیەكدەنگیی ئەندامانی كۆنگرە بە ئەمیری كۆمەڵ هەڵبژێردرایەوە.\nله 7/3/2010دا كاندیدی كۆمه‌ڵی ئیسلامیی ده‌بێ و، له‌سه‌ر بازنه‌ی پارێزگای هه‌ولێر بۆ ئه‌نجوومه‌نی نوێنه‌رانی عێڕاق و، یه‌كه‌می سه‌رجه‌م لیسته‌كان ده‌بێ و، زیاتر له‌شه‌ست هه‌زار (60،000) ده‌نگ دێنێ.\nله 15/7/2010دا كۆنگره‌ی دووه‌می كۆمه‌ڵی ئیسلامیی ده‌به‌سترێ و بۆ جاری دووه‌م هه‌ڵی ده‌بژێرنه‌وه وەک ئەمیری کۆمەڵ.\nله 30-31/5 و 1/6/2015دا كۆنگره‌ی سێیه‌می كۆمه‌ڵی ئیسلامیی له هه‌ولێر به‌ستراو و بۆ جاری سێیه‌م به ئه‌میری كۆمه‌ڵ هه‌ڵبژێردرایه‌وه.\nله (10/4/2016)دا دیبه‌یتی ساڵ (دیموكڕاسیی و سیکولاریزم له ئه‌زموونی كوردستاندا) له‌نێوان ئەو و مه‌لا به‌ختیار لێپرسراوی ده‌سته‌ی كارگێڕیی مه‌كته‌بی سیاسیی یه‌كێتی نیشتیمانییدا به‌ڕێوه‌چوو، له هۆڵی ته‌وار له شاری سلێمانیی، به‌سه‌رپه‌رشتیی خانه‌ی زانسته مرۆییه‌كانی پاریس.\nپەیوەندی لەگەڵ ڕیفراندۆم\nڕۆژی 17/7/2017 بۆ یه‌كه‌مجــار له فه‌یســبووكه‌كه‌ی خــۆیدا له‌ژێــر ناوونیشــانی: (ڕیفراندۆم هه‌قه، به‌ڵام با به‌شێوازێكی هه‌قیش جێ‌به‌جێ بكرێ)دا له‌باره‌ی گشتپرسییه‌وه بڵاوكرده‌وه و ڕازی بوونی خۆی بۆ دەنگی بەڵێ ڕاگەیاند، هەرچەند دوای تێکچوونی دۆخی کوردستان لەدوای ڕیفراندۆم بانگەشەی ئەوەی کرد کە کارێکی هەڵە بووە و هەرچەندە دەنگی بۆ بەڵێ بەڵام بە هەڵەی زانیوە لەم کاتەدا.\nلە کۆنگرەی چوارەمی حیزب بە سەرۆکی حیزب هەڵبژێردرایەوە و لەسەر داوای ئەو ناوی کۆمەڵی ئیسلامی گۆڕا بۆ کۆمەڵی دادگەری کوردستان.\nبابه‌ته په‌یوه‌ندیداره‌كان به : عەلی باپیر\nثیج کوانگ دۆک


به‌په‌له .. هێرشە تیرۆریستیەكەی دوێنێ شه‌و ئه‌ندامێكی مه‌كته‌بی سیاسی یه‌كێتی ئەنجامداوە\nبەپێی دوایین زانیاری كە لەسەرچاوەیەكی ئەمنیەوە دەست ڕه‌وش پۆست كەوتووە ئەوە دووپات دەكاتەوە كە گومانەكان بەو ئاڕاستەیەن كە هێرشە چەكدارییەكەی كوڵەجۆ دەستی مەحمود سەنگاوی فەرماندەی سەربازی و ئەندامی مەكتەبی سیاسی یەكێتی لەپشتەوەبووبێت.\nزانیارییەكانی ڕه‌وش پۆست بەپشت بەستن بە سەرچاوەكانی ئەوەش ئاشكرا دەكات، گومان ده‌کرێت هێرشه‌که‌ی شه‌وی رابردوو، بۆ سه‌ر بازگه‌یه‌کی پێشمه‌رگه و ئاسایش له (کوڵه‌جۆ- گه‌رمیان) ده‌ستی مه‌حمود سه‌نگاوی تێدابێت.\nسەرچاوەكە هۆكاری هێرشەكەو هەبوونی سەنگاوی لەپشت كردەوەكەوە بۆ ئەوە گەڕاندەوە كەوا به هۆی پشتگوێخستنی ناوبراو بوو که نه کوڕه‌که‌ی بووه وه‌زیر و نه خۆیشی بووه به‌رپرسی یه‌که‌ی ٧٠ بۆیه گومان هه‌یه مه‌حمود سه‌نگاوی ده‌ستی له‌و هێرشه‌دا هه‌بێت.\nبەپێی سەرچاوەكەی ڕه‌وش پۆست كە لە ده‌زگای زانیاری یه‌کێتی دەستیكەوتووە ئەوە دووپاتكراوەتەوە لێکۆڵینه‌وه‌یان له هێرشه‌که کردووه و سه‌ره‌داویان ده‌ستکه‌وتووه که ئه‌و هێرشه نه حشده و نه داعش بۆیە هۆكارەكەی بۆ كێشەی بیرە نەوتییەكانی ناوچەكە دەگەڕێننەوە كە مەحمود سەنگاوی چەند بەرپرسێكی دیكەی یەكێتی ململانێی لەسەر دەكەن.


په‌نابه‌رانی عێراقی سمبولی بێ مافی سه‌ده‌ی بیست ویه‌كه‌من – Denegkan\nپه‌نابه‌رانی عێراقی سمبولی بێ مافی سه‌ده‌ی بیست ویه‌كه‌من\nده‌قی ووتاری ده‌شتی جه‌مال سكرتیری فیدراسیۆنی سه‌راسه‌ری په‌نابه‌رانی عێراقی\nله‌خۆپیشاندانی 17-4 -2009 به‌رده‌م باره‌گای نه‌ته‌وه یه‌گرتوه‌كان له جنیف\nپه‌نابه‌ران ،ئینسان دۆستان نۆینه‌رانی حزب و لایه‌نه‌كان\nلاوانی دڵ پر له هیوا\nبه‌ناوی فیدراسیۆنی سه‌راسه‌ری په‌نابه‌رانی عێراقی به‌گه‌رمی به‌خێرهاتنتان لێده‌كه‌م بۆ دوو ڕۆژ ناڕه‌زایه‌تی و پشتیوانی و داكۆكی له‌مافه ئینسانیه‌كانی په‌نابه‌رانی كوردو عێراقی.\nئه‌مرۆ ئێمه لێره‌یه‌ن له‌به‌رده‌م باره‌گای نه‌ته‌وه‌یه‌گرتوه‌كان ئه‌و شۆینه‌ی كه سالی 1991 بڕیاری گه‌مارۆی ئابووری مه‌رگی شینه‌ی خه‌ڵكی عیراقی تیا درا بریارێك كه به‌هه‌زاران هه‌زار منداڵ وپه‌كه‌وته‌و خه‌ڵكی بێ ده‌ره‌تان عێراق و كوردستان بوونه قووربان و ده‌ستی رژیمی ئینسان كوژی به‌عسیشی ئاوه‌ڵا كرد كه مۆنۆپۆلی نان و هه‌ناسه‌ی ژیان كۆمه‌ڵگای عێراق بكات.\nئه‌مرۆ له‌جێگایه‌كدا كۆبووینه‌ته‌وه كه 6 ساڵ به‌ر له ئێستاچاره‌نوسی خه‌ڵكی عیراقی ته‌سلیمی سوپای ئه‌مریكا كردو ئه‌مریكای كرده ده‌سه‌ڵاتدار به‌سه‌ر خه‌ڵكی عێراقه‌وه.له‌وكاته‌وه تا ئێستا ده‌یان هه‌زار له‌دانیشتوانی عێراق له‌لایه‌ن هێزه‌كانی ئه‌مریكاوه قه‌تڵوعام كراون ویان له‌شه‌ڕی نێوان ئه‌و هێزانه‌و نه‌یاره ئیسلامیه‌كانیان و پاشماوه‌كانی به‌عس كوژراو وئاواره وبێخانه‌و لانه كراون.به‌هاوكاری ئه‌مریكا چاره‌نوسی زیاتر له 25 ملیون ئینسان درایه ده‌ست میلیشا نه‌ته‌وه‌په‌رست و ئیسلامیه‌كان و كۆمه‌ڵگای عێراقیان بۆ ده‌یان ساڵ به‌رو پاش برده‌وه.شه‌رێكی به‌رده‌وامیان به‌سه‌ر خه‌ڵكی عێراقدا سه‌پاند كه شیرازه‌ی كۆمه‌ڵگای مه‌ده‌نی له‌به‌ر یه‌ك هه‌ڵوه‌شاند و عێراقی كرده مه‌یدانی كیشمه‌كێشی ده‌سته‌و تاقمی قه‌ومی و ئاینی .تیرۆریزم وكوشتاری خه‌ڵكی عیراق كه‌رۆژانه به‌دوای خۆیدا لاشه‌ی پارچه‌پارچه‌بووی ژنو مناڵان و خه‌ڵكی بیتاوان دینیته سه‌ر شاشه‌ی ته‌له‌فیزیوونه‌كان ئه‌و به‌لایه‌یه كه‌دیمكراسی و پرۆسه‌ی ئازادكردنی عیراقی به‌دوای خۆیدا هێناوه.\nله‌لایه‌كی تریشه‌وه ئاواره‌یی و نه‌بوونی و بیكاری و ده‌یان موسیبه‌تی تر كراوه‌ته گۆشه‌یه‌كی ژیانی خه‌ڵكی عێراق .ئه‌وه‌شی كه‌جێگای شانازی ده‌وڵه‌تانی ئه‌وروپایه دامه‌زراندنی حكومه‌تێكی له‌رزۆك و ده‌ستورێكی سه‌رتاپا كۆنه‌په‌رست و دژی خه‌ڵكیه .ئه‌و به‌شه‌ش له‌خه‌ڵكی عێراق كه‌له‌هه‌ر رێگایه‌كه‌وه بێت فرسه‌تی خۆرزگاركردنی به‌ده‌ستهێنابێت و ژیانی په‌نابه‌ریتی له‌یه‌كێك له ولاته ئه‌وروپیه‌كان به‌نسیبه بووبێت ،به‌رده‌وام له‌ژێر فشار و زه‌خت وزۆری ئه‌م ده‌وڵه‌تانه‌دا بووه و ترس له‌دیپۆرت و ناردنه‌وه حاله‌تێكی دله‌راوه‌كێ بۆ پێك هێناون .ئه‌مه له‌كاتێكدا یه ئه‌م ئینسانانه ته‌نها تاوانیان قبوڵ نه‌كردنی هه‌ڵومه‌رجی كۆمه‌ڵگای جه‌نگرتووی عێراقه.\nئه‌مرۆ ئێمه له‌م خۆپیشاندانه‌دا كۆبوینه‌ته‌وه بۆ ئه‌وه‌ی به‌ڵای دیپۆرت و هه‌ڵواسراوی ژیانی په‌نابه‌رانی عیراقی كۆتایی پێبینین. ئێمه بۆناره‌زایه‌تی ده‌ربرین و خستنه‌رووی داواكاری په‌نابه‌ران لێره‌دا كۆبوینه‌ته‌وه.\nپه‌نابه‌رانی عیراقی قوربانیانی جه‌نگ و كاولكاری و سیاسه‌تی راسیستی ده‌وله‌تانی ئه‌وروپان . ئه‌وان ده‌ڵێن دیموكراسی جێگای ژیانی ئازادانه‌وه و مافی مرۆڤه،به‌ڵام ئه‌مه یه‌ك درۆی ئاشكرایه كاتێك په‌نابه‌رانی عێراقی مافی مانه‌وه‌یان پێنادرێت. كاتێك سه‌ره‌ڕای بانگه‌شه‌كانیان ده‌رباره‌ی مافه‌كانی مرۆڤ په‌نابه‌ران به‌زۆر ده‌نیرنه‌وه نیو كۆمه‌ڵگایه‌ك كه جه‌نگ و میلیتاریزم تیرۆر نائه‌منی گۆشه‌ی ژیانی خه‌ڵكه‌كه‌ی بێت.\nخه‌ڵكی عێراق چ رۆژێك به‌بیریاندا ده‌هات له‌ژیر ناوی شیعه‌و سونه‌و سه‌ر له لاشه‌ی یه‌كتر بكه‌نه‌وه ! جیاوازی مه‌زهه‌ب و نه‌ژاد و ڕه‌گه‌ز و كوشتاری كۆیرانه‌ی ئینسانه‌كان له‌سه‌ر پێناسه بكه‌نه ماشینێك بۆ پیشه‌سازی تیرۆر…ته‌ماشاكان ئه‌مرۆ كوشتنی ئینسان بۆته نۆرم له كۆمه‌لگای عێراقدا . كچانی خوار 15 ساڵ به‌نرخێكی دیاریكراو له‌لایه‌ن بانده ئینسان كره‌كانه‌وه مامه‌ڵه‌ی پێده‌كرێت ..ده‌نگی ئازاد ده‌خنكینرێت مامۆستا و پرۆفیسورو ته‌كنوكرات به‌مه‌رگ ده‌سپێرێت.\nده‌ڵێن كوردستان وعێراق ئارام و ئاسایش به‌رقه‌راره، ئه‌گه‌ر وایه ئه‌م هه‌موو هیزه سه‌ربازییه‌ی ئه‌مریكاو هاوپه‌یمانانیان چیده‌كه‌ن له‌ناوچه‌كه؟ ئه‌گه‌ر ئارامی بۆخه‌ڵكی عێراق هه‌یه ئایا كارمه‌ندی سه‌فه‌ره‌تخانه‌و باڵویزخانه‌كانیان ئه‌توانن له‌ده‌ره‌وه‌ی دیواری كۆنكریتی و كۆنترۆلی سه‌ربازی بچنه ده‌وامه‌وه؟\nباس له‌ده‌وڵه‌تی مالیكی و هه‌رێمی فیدرالی كوردستان ده‌كه‌ن كه‌نمونه‌ی دیموكراسیه؟ به‌ڵام هه‌رخودی ڕۆژنامه‌ی و به‌ڵگه نامه‌كانی ده‌وڵه‌تانی ئه‌وروپایه كه‌ئاماژه بۆ گه‌نده‌ڵی ودزی و كوشتن و ڕاوانانی هاوڵاتیان ده‌كه‌ن. هه‌رخۆیان باس له‌ته‌قینه‌وه‌ی قه‌ومی وئاینی و تایه‌فه‌گه‌ری ده‌كه‌ن. ئایا له‌هه‌ڵومه‌رجێكی وا دژواردا مافی په‌نابه‌ری بۆ ئێمه هاوڵاتیانی عێراقی كه‌وه‌ك به‌رئه‌نجامی شه‌ڕی ده‌وله‌تانی ئه‌وروپا هانامان بۆ ئه‌م ژیانه هێناوه كه‌مترین مافی دیموكراسی و مافه‌كانی مرۆڤ نییه؟\nله‌باشترین حاڵه‌تدا ده‌وڵه‌تانی ئه‌وروپایی نمونه‌ی ئامن بوونی كوردستان ودیموكراسی حكومه‌تی كورده‌ستان به‌ده‌سته‌وه ده‌گرن، بۆ به‌ریوه‌بردنی دیپۆرتی په‌نابه‌رانی كوردستان، ئه‌مه‌له‌كاتیكدایه كه‌ئه‌م ده‌وڵه‌تانه نایانه‌وێت هه‌قیقه‌تی حكومه‌ت وده‌سه‌ڵاتێك ببینن كه‌حزبه چه‌كداره ناسیونالیست وئیسلامییه‌كان له‌كوردستاندا به‌ده‌ستیانه‌وه‌گرتووه، حكومه‌تێك كه‌نه‌ده‌ستوری هه‌یه و نه‌یاسا و نه‌په‌رلمان تیدا مانای هه‌یه، ئه‌مانه هه‌مووی ده‌زگای كارتونین كه‌له‌به‌رده‌ستی ئه‌و حیزبانه‌دان وته‌نها ده‌سه‌ڵاتی ئه‌وانه كه واقعیه‌و حكومه‌ت و په‌رله‌مان یاساو ده‌ستور واته ده‌سه‌ڵاتی ئه‌و حیزبانه هیچی تر. حكومه‌تیك كه موقه‌ده‌راتی هاولاتیانی ژیرده‌ستی سپێردراوه به‌تاقمێكی میلیشا و گه‌نده‌ل كه‌بۆ مه‌به‌ستی گیرفان پركردن ودزینی داهاتی خه‌ڵك سڵ له‌هیچ ناكه‌نه‌وه. بۆ نیشاندانی ڕاستی ئه‌م ده‌سه‌لاته برۆن راپۆرته‌كانی مایكل رۆبن بخویننه‌وه كه‌چۆن ئاماژه به‌گه‌نده‌لی و له‌رزۆكی ئه‌م ده‌سه‌ڵات وحكومه‌ته ده‌كات. برۆن كتیبی ئۆقیانوسیك له‌تاوان بخویننه‌وه تابزانن كوشتن و ره‌شه‌كوژی ژنان به‌چ ئاستیكی بێوینه گه‌یشتووه، برۆن چاو به‌راپۆرته‌كانی ئه‌منستی و هیومه‌ن رایت وچ بخشینن ته‌نها راپۆرتی 14-4 بخۆینه‌وه تا ژماره‌ی كوشتن وگرتنی رۆژنامه‌نوسان و سه‌ركوتی ئه‌حزابی نه‌یارتان بێته‌ده‌ست.\nئه‌وبه‌هه‌شته‌ی كه‌نمونه‌كه‌ی كوردستانه و ده‌وڵه‌تانی ئه‌وروپا بۆ ته‌بریركردنی دیپۆرتی په‌نابه‌ران به‌ده‌ستیانه‌وه‌گرتووه، ئه‌و ده‌سه‌ڵات وسیسته‌مه‌یه كه گه‌نج ولاو جێگای تێدا نا بێته‌وه، كه كچان وژنان به‌ئازادی ناتوانن تییدا هه‌ڵسوكه‌ت بكه‌ن. (تاله‌بانی وبه‌رزانی) و حزبه‌كانی ده‌ستوپێوه‌ندیان كه‌ڕۆژانه هه‌ڕه‌شه‌ی سه‌ركوت و كوشتن و زیندان و دادگا له‌خه‌لكی ده‌كه‌ن كۆمه‌لگایه‌كی بیده‌ره‌تان و له‌به‌ر رۆیشتوویان خستۆته به‌رپێ‌ی هاوڵاتیان. ئه‌مه له‌كاتێكدایه كه‌سه‌رانی ده‌سه‌لاتدار ڕه‌فه‌ی بانقه‌كانیان پركردووه له‌پاره و هه‌موو شتێكیان بۆخۆیان وده‌ست وپیوه‌نده‌كانیان قورخ كردووه و له‌ولاشه‌وه به‌دوای 18 ساڵ حكومرانی نه‌یان توانیوه خزمه‌تگوزاری سه‌ره‌تایی له‌وانه ئاوو كاره‌با بۆخه‌ڵك دابین بكه‌ن.\nئه‌گه‌ر ئه‌لێن كوردستان ئامینه ئه‌ی ئه‌و هه‌ره‌شه‌و تۆپبارانه‌ی توركیاو ئێران كه‌رۆژانه ده‌یان خێزان ئاواره‌ده‌كات چییه؟ ئه‌ی هه‌ره‌شی مالیكی و بارگرژی نیوان حكومه‌تی هه‌رێم و ده‌وڵه‌تی مه‌ركه‌زی عێراق روی له‌چی یه؟ ..\nڕاستیه‌كه‌ی ئه‌وه‌یه ئه‌و هه‌موو قسانه‌ی كه ده‌وڵه‌تانی ئه‌وروپا بۆسیاسه‌تی دیپۆرت ده‌یهنێنه‌وه نه‌ك هه‌ر ڕاستیان تیدا نییه به‌ڵكو واقعیه‌تی كۆمه‌ڵگای جه‌نگ گرتوو هه‌ڵواسراوی كوردستان ئاوه‌ژوو ده‌كاته‌وه. به‌بروای من ئه‌وان له‌پێشه‌وه وله‌سه‌رو راستیه‌كانی ئه‌مرۆی كۆمه‌لگای عێراقه‌وه بریاریان داوه كه پاشگه‌زبنه‌وه و ده‌ست له‌مافی په‌نابه‌ری و به‌ڵگه‌نامه جیهانیه‌كان كه‌خۆیان ئیمزایان لێداوه هه‌ڵگرن.\nله‌ده‌وره‌یه‌كدا كه ده‌وڵه‌تانی ئه‌وروپا له‌لایه‌كه‌وه بۆ بیناكردنه‌وه‌ی ئابووری و قازانج به‌رژه‌وه‌ندی سه‌رمایه‌داران و كۆمپانیا گه‌وره‌كان پێویستیان به‌هێزی كاری كریكاران هه‌بوو، له‌لایه‌كی دیكه‌شه‌وه بۆ شه‌ری ڕاگه‌یاندن له‌گه‌ڵ بلۆكی ڕۆژهه‌ڵات مافی په‌نابه‌ریان كرده ده‌ستكه‌وتێكی ده‌سه‌ڵاتی لیبراڵ و دیمكراسی بازاری ئازادو ملیان به‌مافه‌مكانی مرۆڤ و په‌نابه‌ری دا.ئیستا ده‌یانه‌وێت له‌ژێر پێ ی ئه‌م مافانه بده‌ن و خۆیانی لێ ده‌ركێشن.\nئه‌م مه‌به‌سته‌ش ڕۆشنه له‌سیاسه‌ت ومامه‌ڵه‌ی ڕۆژانه‌ی ئه‌م ده‌وڵه‌تانه‌دا به‌كێشه‌ی په‌نابه‌ران. سه‌ره‌تا كه‌یسی په‌نابه‌رانی عیراقیان ڕاگرت به‌دیار رووخانی رژیمی به‌عس و ده‌ستپیكردنی پرۆسه‌ی به‌ناودیموكراسی عیراقی، ئه‌وجا مافی په‌نابه‌ریتیان هه‌لپه‌ساردو كردیان به‌ئیقامه‌ی كاتی وئینسانی، به‌دوای ئه‌وه‌دا سیاسه‌تی كه‌مپسازی و جیاكاریان له‌نیوان په‌نابه‌ران و هاولاتیانی ئه‌و ده‌وڵه‌تانه‌دا پێكهینا، دواتر كه كوشتارو تاوانه‌كان له‌ناوخۆی عیراقدا زیادی كردوو به‌رجه‌سته‌بوونه‌وه له‌نیو ده‌زگاكانی راگه‌یاندا، باسیان له‌جیاكردنه‌وه‌ی كه‌یسه‌كان كردو كه‌وتنه به‌ش به‌شكردنی په‌نابه‌ران ولیكدابراندنیان تا مافی په‌نابه‌ری شمولی كه‌مایه‌تیك بكات، دواتریش په‌نابه‌رانیان خسته‌سه‌ری ئیمزای هه‌فتانه‌و لێگرتنه‌وه له‌كارو خزمه‌تگوزاریه‌كانی خوێندن وته‌ندروستی وهه‌ڵوه‌شاندنه‌وه‌ی به‌نه‌فیت و محامی، پاشان گرتن وراونان و دیپۆرتكردنه وڕاگرتن له‌دیتینشنه‌كاندا(گرتووخانه‌ی ده‌ستبه‌سه‌ر) ده‌ستی پیكردو سه‌ره‌نجام بریاری دیپۆرتكردنه‌وه به هاوبه‌شی كردن وهاوكاری حكومه‌تی عێراقو هه‌رێم ده‌ستی پێكرد. كه‌سه‌ره‌تاكه‌ی به په‌لاماری سه‌ربازی و عه‌مه‌لیاتی عه‌سكه‌ریانه و به‌كه‌له‌پچه‌و فرۆكه‌ی جه‌نگی خۆی نیشاندا.. ئه‌مه‌یه بریاری ده‌وڵه‌تانی دیموكراسی ئه‌وروپایی. سه‌ره‌تا شه‌رو كاولكاریان داسه‌پاند پاشان مافی په‌نابه‌ریان هه‌لپه‌سارد..\nكه‌م نین ئه‌و كه‌سانه‌ی كه ته‌نها له‌ماوه‌ی سێ سالێ رابردوودا دیپۆرتكراوه‌ته‌وه یان خۆیان كوشتوه یان له‌گه‌ل باری ده‌روونی خراپ و بیكاری به‌رو ڕووبوونه‌ته‌وه ،یان خێزان و منداڵیان له وڵاتانی ئه‌وروپا له‌دوای خۆیان جێهیشتوه . هیچ لایه‌نێكی ڕه‌سمی تا ئێستا به‌رپرسیاریتی له ئاستی ئه‌م كاره‌ساته له‌خۆی نیشان نادا بگره مامه‌له‌وه ساوتو سه‌وداو بازرگانی به‌ژیانی ئه‌م ئینسانانه‌وه ده‌كرێت.\nبه‌لام له‌به‌رامبه‌ر ئه‌م سیاسه‌ته‌دا ئه‌وه‌ی ئاشكرایه كه‌بزوتنه‌وه‌ی مه‌زنی په‌نابه‌ری له‌مه‌یداندابووه و رووبه‌رووی ئه‌م سیاسه‌ته راسیستی ودژی ئینسانیه بۆته‌وه.. فیدراسیۆنی سه‌راسه‌ری په‌نابه‌رانی عێراقی ته‌نها رێكخراو بووه كه كاری خۆی بۆ به‌رگری له‌په‌نابه‌ران و مافه‌كانیان دیاریكردوه به‌كرده‌وه له‌گه‌ڵ په‌نابه‌راندا بۆ به‌ده‌ستهێنانی مافی په‌نابه‌ری و باقی مافه‌ئینسانیه‌كانی دیكه‌یان تێكۆشاوه له‌و مه‌یدانه‌شدا ده‌سكه‌وتی پربایه‌خی بۆ په‌نابه‌ران به‌ده‌ستهێناوه.هه‌ڵسوراوانی فیدراسیۆن له‌سه‌رجه‌م ووڵاته‌كانی ئه‌وروپا هه‌میشه له‌پێشه‌وه‌ی ناره‌زایه‌تی په‌نابه‌راندا وه‌ستاونه‌ته‌وه رێكخه‌رو رێپیشانده‌ری خه‌باتیان بوون.\nئیستاش كه لێره كۆبووینه‌ته‌وه نیشانه‌ی ئه‌وه‌یه بزووتنه‌وه‌ی په‌نابه‌ران به‌ته‌واوی ناوه‌رۆكی ئینسانی و مه‌ده‌نیانه‌و هه‌قخوازانه‌ی هه‌یه‌و فیدراسیۆنی په‌نابه‌رانیش له‌م بزووتنه‌وه‌یه‌دا شانازی ئه‌وه‌ی پێده‌برێ كه به‌شێكی كاریگه‌ری ئه‌م بزووتنه‌وه ئینسانی و ره‌وایه‌یه.\nئێمه ئێستا كه‌لیره‌دا كۆبووینه‌ته‌وه بۆ ده‌ربرینی ناره‌زایه‌تی و هاوكات داواكردنی داواكاریه ئینسانیه‌كانی خۆمانه وه‌ك كۆمه‌ڵێك قوربانی جه‌نگو نائه‌منی له‌عێراقو كوردستان ،كه ده‌وله‌تانی ئه‌وروپا رێكخراوی نه‌ته‌وه‌یه‌كگرتووه‌كان ڕاسته‌وخۆ به‌شداران له‌دروستكردنیدا بۆیه ، داواده‌كه‌ین كه:\n1. ده‌ست به‌جێ سیاسه‌ت و پراتیكی دیپۆرتكردنه‌وه‌ی په‌نابه‌رانی كوردو عیراقی له‌لایه‌ن ده‌وڵه‌تانی ئه‌وروپاوه ڕاگیرێت.\n2. هه‌ڵوه‌شانه‌وه‌ی ته‌واوی ئه‌و ڕێكه‌وتنامانه‌ی نێوان ده‌وڵه‌تی عیراق و ده‌وڵه‌تانی ئه‌وروپا له په‌یوه‌ند به دیپۆرتكردنه‌وه‌ی په‌نابه‌رانه‌وه. هه‌روه‌ها هه‌ڵسپاردنی هه‌رجۆره بڕیارو ڕیكه‌وتنێك له په‌یوه‌ند به دابه‌شكردنی جغرافیای عیراق بۆ ناوچه‌ی ئااسایش و نا ئاسایش.\n3. ئازادكردنی ته‌واوی په‌نابه‌ره زیندانكراوه عیراقیه‌كان له‌گرتووخانه ده‌ستبه‌سه‌ره‌كاندا، هه‌روه‌ها په‌نابه‌رانێك كه تاوانیان ئه‌نجامداوه پێویسته دووباره چاوبه كه‌یسه‌كانیاندا بگێڕنه‌وه‌و، ئه‌وانه‌ی ئه‌وروپا به‌هیچ شێوه‌یه‌ك دیپۆرت نه‌كرێنه‌وه به‌ڵكو سزاكانیان به‌پێی یاسا قه‌زایه‌كانی ئه‌م وولاتانه بێت.\n4. مافی كاركردن و مافی یه‌كگرتنه‌وه‌ی خێزان بۆ سه‌رجه‌م په‌نابه‌رانی كوردوعیراقی به ڕه‌سمیه‌ت بناسیریت.\n5. په‌نابه‌رانێك كه له ووتانی ده‌ره‌وه‌ی ئه‌وروپان و، په‌كه‌وته‌و نه‌خۆش و هه‌ژارو بێ ده‌رامه‌تن و ناتوانن بژێوی ژیانیان دابین بكه‌ن یا په‌نابه‌رانێك كه به‌هۆی جه‌نگ و ته‌قینه‌وه‌كانه‌وه كه‌م ئه‌ندام بوون پێویسته بگوازرێنه‌وه بۆ شوێنی ئارام و چاره‌سه‌ریان بكرێت.\n6. هه‌موو ئه‌و په‌نابه‌رانه‌ی له وولاتانی ده‌ره‌وه‌ی ئه‌وروپا نیشته‌جێن، پێویسته له بیمه‌و خزمه‌تگوزاری و له‌هه‌موو پێداویستیه‌كی ته‌ندروستی، په‌روه‌رده‌ی، پاراستنی ئه‌منیتیان بۆ مسۆگه‌ر بكریت. یا بگوازرێنه‌وه بۆ وولاتانی ئه‌وروپا. هه‌روه‌ها هه‌موو ئه‌و په‌نابه‌رانه‌ی كه له‌و وولاتانه‌دا خۆیان به ئۆفیسی كاروباری په‌نابه‌ری ناساندوه پێویسته به‌پێی گوزه‌رانی ناوه‌ندی ئه‌و وولاته یارمه‌تیان بدرێت تا كاتی گواستنه‌وه‌یان.\n7. كۆمیسیاری باڵای نه‌ته‌وه‌یكگرتوه‌كان ئه‌ركیه‌تی به‌رپرسیاره‌تیه‌كی ئینسانی گه‌وره‌ی له‌خۆ نیشانبدات له‌به‌رامبه‌ر ئه‌م رێگا چاره‌سه‌ره‌دا له‌دژی سیاسه‌تی دیپۆرتی وولاتانی ئه‌وروپا باشتركردنی هه‌ڵومه‌رجی په‌نابه‌رانی عیراقی له جیهاندا.\nله‌كۆتایدا ده‌مه‌وێت سوپاسی هه‌موو ئه‌و لایه‌نانه بكه‌م كه به‌پیر بانگه‌وازی كه‌مپینی فیدراسیۆنه‌وه هاتن له‌م ناره‌زایه‌تیه‌دا ده‌ستیان گرتین..هه‌روه‌ها ئه‌مه‌وێ ئه‌وخاڵه‌ش ته‌ئكید بكه‌مه‌وه كه‌ئێمه په‌نابه‌ران ڕێگایه‌كیترمان له‌به‌رده‌مدا نییه جگه‌له‌وه‌ی كه به‌پشت به‌ستن به‌بزوتنه‌وه‌ی سه‌ربه‌خۆی خۆمان و به‌ڕێكخراوبوون ویه‌كگرتوویمان له‌فیدراسیۆندا ده‌توانین به‌ربه‌سیاسه‌تی دیپۆرتبگرین و مافه‌كانمان جێگیربكه‌ین. ڕێگایه‌كی ترمان نییه جگه له له‌خه‌بات وتێكوشانی یه‌یكه به یه‌كه‌مان و كۆبوونه‌وه له‌ده‌وری خواسته‌به‌رهه‌قه‌كانمان. بیگومانیشم له‌وه‌ی كه‌ئێمه ته‌نها نین و ملیۆنه‌ها ئینسانی شه‌ریف و ئینساندۆست و سه‌دان ریكخراوه‌ی په‌نابه‌ری و كرێكاری و به‌رگریكه‌ر له مافه‌كانی ئینسان پالپشتمانن، ده‌با هه‌رچی زۆرتر و رۆشنتره یه‌كگرتوانه له‌ژیر چه‌تری فیدراسیۆن و خواسته‌كانماندا كۆبینه‌وه، تاله‌م رێگایه‌وه به‌ئامانجی ئینسانی خۆمان بگه‌ین…\nسه‌ركه‌ویت بزوتنه‌وه‌ی په‌نابه‌ری..\nPrevious تــیرۆریـزم و تـوندوتیـژی وكۆمۆنیكاسیۆن\nNext گۆڤاری نه‌وشه‌فه‌ق ژماره 67


زه‌ریف: ئه‌مریكا سزاكانی سه‌ر ئێران هه‌ڵده‌گرێت\nوه‌زیری ده‌ره‌وه‌ی ئێران، محه‌مه‌د جه‌واد زه‌ریف باسی له‌وه كرد كه ئه‌گه‌ر ئه‌و سزایانه‌ی پاش كشانه‌وه‌ی ئه‌مریكا له رێككه‌وتنی ئه‌تۆمی به‌سه‌ر وڵاته‌كه‌یدا سه‌پێندراوه هه‌ڵبگیرێن، ئه‌وا رێگای دیپلۆماسی نێوان هه‌ردوو وڵات ده‌كرێته‌وه. وه‌زیری ده‌ره‌وه‌ی ئێران لەبەرامبەر ئەمەدا باسی لەوەکرد کە بە هۆی گرژییەکانی ناوچەکەوە مەترسیی پێکدادان لە ئەنجامی رووداو یان "رووداوی پلان بۆ داڕێژراو" هەیە.\nئاوێنه: وەزیری دەرەوەی ئەمریکا بە پێویستی زانیوە لە پێناو کرانەوەی رێگای دانوستان لە نێوان تاران-واشنتۆندا پێویستە ئەمریکا ئەو سزایانەی کە لە دوای کشانەوە لە رێککەوتنی ئەتۆمیی سەپاندوویەتی، هەڵبگرێت و وتی: "ئەو کاتەی کە سەرۆک ترەمپ ئەو سزایانە هەڵدەگرێت کە دوای دەستبەکاربوونی سەپاندوونی، رێگای دانوستان دەکرێتەوە".\nلە وەڵامی پرسیارێکیشدا سەبارەت بەوەی کە دەکرێت دانوستان لەبارەی پرۆگرامی مووشەکی بالیستیی ئێرانەوە بکرێت یان نا، محەمەد جەواد زەریف وتی: "با لەو بابەتەی کە ئامادەین دەست پێ بکەین، ئەگەر بێت و هەست بە پێویستی تاوتوێکردنی موشەکی بالیستیی بکەین، ئەو کاتە بڕیاردەدەین کە دەتوانین چی بکەین".\nزه‌ریف: ئێران ئاماده‌ی گفتوگۆیه له‌گه‌ڵ وڵاتانی كه...


Shabaz Qasri 08/07/2020 - 08:42 بڵاوکراوەتەوە لە جیهانی\nرووسیا و چین مافی ڤیتۆیان بەرامبەر دووبارە نوێکردنەوەی ئەو میکانیزمە بەکارھێنا کە رێگەی بە ناردنی ھاوکاری مرۆیی نەتەوەیەکگرتووەکان بۆ نزیکەی سێ ملیۆن کەس لە سووریا دەدا.\nبەھۆی ئەوەی میکانیزمی رێگەدان بە ناردنی ھاوکاری مرۆیی بۆ سووریا لە 10ی مانگی تەمووز کۆتایی پێ دێت، ئەنجوومەنی ئاسایشی نەتەوەیەکگرتووەکان لە دانیشتنێکدا پرسی نوێکردنەوەی ئەو میکانیزمەی خستە دەنگدانەوە .\nئەو پڕۆژە بڕیارە لەلایەن ئەڵمانیا و بەلجیکا پێشکەشی ئەنجوومەنی ئاسایش کرا و ھەردوو وڵاتی رووسیا و چینیش لە دەنگدانەکەدا مافی ڤیتۆیان بەکارھێنا.\nلە چوارچێوی بڕیاری ئەنجوومەنی ئاسایشی نەتەوە یەکگرتووەکان، بە رێگەی خاکی تورکیاوە تەنھا لە دوو دەرگای سنوورییەوە دەتوانرێ ھاوکاری مرۆیی بۆ سووریا رەوانە بکرێ، ئەوانیش ھەردوو دەرگای سنووری بابولەسەلام و بابولھەوایە لە نێو خاکی سووریا.\nئیتر لەگەڵ کۆتایھاتنی میکانیزیمی ناردنی ھاوکاری مرۆیی بۆ سووریا لە ١٠ی تەمووز، بەھۆی بەکارھێنانی مافی ڤیتۆ لەلایەن رووسیا و چین، ھەردوو دەرگاکە بە رووی ھاتنی بارھەڵگری مرۆیی دادەخرێن.\nرەوانەکردنی ھاوکاری مرۆیی بۆ سووریا پێویستی بە بڕیاری ئەنجوومەنی ئاسایشی نەتەوە یەکگرتووەکان ھەیە.\nبەپێی داتاکانی نەتەوە یەکگرتووەکان، سێ ملیۆن کەس لە ئیدلب-ی باکووری رۆژئاوای سووریا دەژین و سەدا ٧٠ی ئەوانەش پێویستیان بە ھاوکاری مرۆیی ھەیە.\nلەوەتەی مانگی کانوونی دووەمی ئەمساڵەوە، نووسینگەی ھاریکاری کاروباری مرۆیی نەتەوەیەکگرتووەکان لە رێگەی خاکی تورکیاوە ھەشت ھەزار و ٤٦٨ بارھەڵگری ھاوکاری مرۆیی رەوانەی سووریا کردووە.\nپرسی ناردنی ھاوکاری مرۆیی بۆ سووریا لە رێگەی چوار دەرگای سنوورییەوە ئەنجام دەدرا، کە دووانیان لە خاکی تورکیا بوون، بەڵام ساڵی رابردوو بەھۆی بەکارھێنانی مافی ڤیتۆ لەلایەن رووسیا و چینەوە، دوو لەو دەرگایانە داخران کە یەکێکیان لە وڵاتی ئوردن و ئەوی دیکەیان لە عێراق بوو.


ئارەزوو قوربانی دەستی كلتورو تۆڕەكۆمەڵایەتییەكان\n3006 جار خوێندراوه‌ته‌وه\nئامادەكردن ڕۆزا حەمە ساڵح\nكات دووی پاش نیوەڕۆ بوو بەدەم دروست كردنی قاوەیەكەوە سۆزانی هاورێم بە خەیاڵدا هات، دەمێك بوو قسەمان پێكەوە نەكردبوو، دەستم برد بۆ تەلەفۆنەكەم و زەنگم بۆ لێدا.\nلە دوای هەواڵ پرسین و باس كردن لە نەهامەتیەكانی ژیان، هەستم بە بێتاقەتی كرد. لەدرێژەی قسەو باسەكانیدا كاتێك پرسیارم لێكرد كە هۆكار چیە بێتاقەتیت؟ وتی: بۆ ماوەی دوو مانگ دەبێت ھاوڕێیەكم ناوی ئارەزووە كە دراوسێشمە خۆی سوتاندووە و لەو ڕۆژەوە بەو ئاگرەوە بینیومە باری دەروونیم تێكچووە.\nسۆزان كەوتە گفتوگۆ و باس كردن لە ئارەزوو، منیش زۆر بە پەرۆشەوە گوێم بۆ گرتبوو. وتی :\nدوو مانگ پێش ئێستا لە پر گوێم لە قیژە و ھاواری ئارەزوو بوو، كاتێك بە پەلە ڕامان كرد بینیمان ئاگری لە جەستەی خۆی بەردابوو و پڕ بە دەمی ھاواری دەكرد و دەیووت فریام كەون. ئێمەش بە پەلە بەتانییەكمان لە جەستەی ئاڵاندو ئاگرەكەمان كوژاندەوە بەڵام دوای چی، ھەموو دەم و چاو قژی بە یەكجار سوتابوو، دەستەكانی و پشتی پێستی پێوە نەمابوو، بە پەلە گەیاندمانە نەخۆشخانە و لەوێ تا نزیك مانگێك مایەوە ،، لە ئیستادا ھاتۆتەوە ماڵەوەو بەھۆی سوتانی دەم و چاوی لە حاڵەتێكی خراپدایە، ھەموو چركەساتێكیشی مردنێكە.\nمنیش زۆر ماندووم و بە بینینی زۆر تێك ئەچم، خەفەت ئەخۆم كە ناتوانم ھیچی بۆ بكەم، چونكە پیداویستیەكانی ئەو لەدەرەوەی توانا وھێزی منە.\nدەڵێن ئەتوانێت لە دەرەوەی وڵات جوانكاری بكات، بەڵام ئەویش پارەیەكی یەكجار زۆری دەوێت و ھاوسەرەكەشی پێشمەرگەیە و بەو موچە كەمەوە فریای ھیچ ناكەوێت!!!\nمنیش قسەكانم پێ بڕی و لەسۆزانم پرسی ئەی نازانیت ھۆكاری خۆ سوتانەكەی چی بوو؟؟\nسۆزان ووتی چیت لێ بشارمەوە لە ڕاستیدا لە رێگەی ئەم گروپ و پەیجانەی كە لە فەیسبوكدا ھەن كورێكی ناسیووە، وەك برا لێی نزیك بوەتەوە و وێنەو ڤیدۆی خۆی، منداڵەكانی بۆ ناردوە و دواتر كورەكە بڵاوی كردۆتەوە و ئەویش لە ترسی ئەوەی كە كەس و كاری نەیكوژن خۆی سوتاند ...\nئیتر پرسیاری زۆر لە مێشكمدا دروست بوو زۆر حەزم دەكرد كە لە نزیكەوە ورد و دروستی ڕوداوەكە بزانم، بۆیە بە سۆزانم وت ئایا ئەتوانم قسە لەگەڵ ئارەزوو بكەم؟\nسۆزان وتی پێم وایە ئەتوانێت بە تایبەتی ئەگەر بزانێت كەسێك لەدڵەوە گوێی بۆ بگرێت و تۆزێك لە خەمەكانی كەمبكاتەوە ،یان ھاوكاری بكات بۆ ئەوەی تۆڵە لەو كورە بكاتەوە.\nبە سۆزانم وت تۆ پێی بڵێ و منیش ئادی بۆ دەنێرم ...\nئەوە بوو ئادم بۆ نارد و لە دوای چەند ڕۆژێك وەك ھاورێ قبوڵی كردم..\nنامەیەكم بۆ ئارەزوو نارد وھاوخەمی خۆمم بۆ ئەو كارەساتەی كە بە سەر خۆیدا ھێنابوو دەربڕی ...بە ھۆی ئەوەی كە توانای نوسینی نەبوو و بۆیە لە دوای ماوەیەكی كەم زەنگی بۆ لێدام ...\nسڵاوێكی پر لە ئازار و نائومێدی و بێ ھیوایی لێكردم و بە دەنگێكی پر لە ھەنسك وگریان و ترس كەوتە گفتووگۆ لە گەڵمدا ...\nئاخ چەند گفتووگۆیەكی پر لە حەسرەت بوو !!\nدەمم بەیەكجاری داخرابوو نەمئەتوانی ھیچ بڵێم و نەمدەزانی كە چۆن دڵنەوای بكەم و چی بڵێم !!\nئارەزوو ژنێكی وریا دیار بوو، وتی خاتوون ھیچ مەڵێ واز بھێنە و ھیچ شتێك و ھیچ كەسێك ناتوانێت دڵنەوایم بكات و تەنھا ئەو كاتە نەبێت دڵم ئۆقرە دەكات كە تۆڵەی خۆم بكەمەوە لەو كەسانەی كە بوون بە ھۆكاری ھەموو ئەو ناخۆشی و نەگبەتیانەی كە لە ژیانمدا ھاتنە ڕێگام ، تكایە ھاوكارم بە ....\nنازانم لە كوێوە دەست پێبكەم لەو ڕۆژەی كە دەركم بە ژیان كرد چوار ساڵانێك ئەبووم یەكەم یادگاری كە لەھزرمدا جێگیر بوو وەك كابوسێك ھەمیشە بە دوامەوەیە و ھەرگیز لێم جیانابێتەوە؟؟\nیان باس لەو ڕۆژە بكەم كە بە شازدە ساڵی بە زۆر بەشودرام؟؟\nیان باس لە ئێستام بكەم كە چارەنووسم ڕەش داگیرساوە وەك دەموچاوە سوتاوەكەم ؟؟؟\nپێم وت خۆت چۆن ئارام دەبێت لەوێوە باسی بكە ...\nئارەزوو وتی ئەگەر باس لە ئێستای ژیانم بكەم لەوانەیە لێم تێنەگەیت و بگرە سەرزەنشتیشم بكەیت .... ژیانی ڕابردووم ھۆكار بوون بۆ ئەوەی بكەومە ئەو ھەڵە گەورەیەی كە بە سەر خۆمدا ھێناو و خۆشم نازانم چۆن لێی دەرباز ببم ......\nئارەزوو بەدەم ئازار و ترس وئاخەوە كەوتە گێڕانەوە وتی :\nیەكەم ئازار كە ھەستمی ھەژاند ،، ئەو كات تەمەنم چوار ساڵان بوو و لە گەڵ خوشكێكم كە ساڵو نیوێك لە خۆم منداڵ تر بوو ولە بەر دەرگا پێكەوە یاریمان دەكرد و بە بەرچاومەوە بوو بە ژێر ئۆتۆمبێلێكەوە، ئەو دیمەنە تراژیدیایەم لە بیر ناچێت. دیمەنی بیننی دایكم بە ھەردوو دەس ئەیدا بە سەر خۆیدا و قژی دەڕنی و ھاواری دەكرد ، دیمەنی ئەو خەڵكەی كە لەدەورو و پشتمان كۆبووبونەوە و ھەریەك بە شێوەیەك قسەی دەكرد ، یەكێك سەرزەنشتی دەكرد و دەیووت ژن چۆن دەبێت ئاگای لە منداڵی نەبێت و بەڕەڵای كۆڵانی بكات ، یەكێكی تر دەیووت موقەدەری خودایە و دەبوایە ھەرئەوەندە بژیایە ، یەكێكی تر دەیووت كەی كاتی ئەم قسانەیە و فریای ئەو ژنە بكەون ، باوكم دەینەڕاند و ھاواری دەكرد و قسەی بە دایكم ئەووت و ........... ھتد .\nئەوە بوو مردنی خوشكەكەم ھۆكارێك بوو كە دایكم توشی نەخۆشی دەروونی ببێت و ئەعقڵی لە دەست بدات( شێت بێت ) ئیتر من و براكەم كە لە من گەورەتر بوو ھەر ڕۆژێك كەسێك لە ڕێی خوا ئەھات و نانێكی ئەداپێمان ، دایكم بە تەواوی تێك چوو و باوكیشم ئامادە نەبوو كە خزمەتی ئێمە و دایكم بكات و خەڵكیش دەیانووت ژیان بەم شێوەیە ناڕوات و منداڵەكانت وردن و دەبێت ژنێك بینیت خزمەتی خۆت و منداڵەكانت بكات ..\nلە دوای مانگێك باوكم ئێمە و دایكمی بردەوە بۆ ماڵی باپیرم، ئەوەندەی پێنەچوو ژنی ھێنایەوە و ئێمەی بردەوە بۆ لای خۆی و كەوتینە ژێر دەستی بێڕەحمی باوەژنەكەمان و بێباكی و شەقی باوكمان ...\nیاساو ڕێسا تازەكانی باوكم بۆ ئێمە خرایە ڕوو ، پێی وتین لە مەولا ئەوەی باجیتان پێتان بڵێت دەبێت جێ بە جێ بكەن و گوێ ڕایەڵی ببن ، لەم ساتەوە ئەو دایكتانە و نابێت بە ھیچ شێوەیەك بە قسەی نەكەن\nباوكم فەرمانبەر بوو، نیوەروان لە فەرمانگە ئەھاتەوە ماڵەوە، دوای نیوەڕۆش ئەڕۆشت بۆ دوكانەكەی وھەتا ئێوارە نەئەھاتەوە ، كاتێك كە دەگەڕایەوە ماڵەوە لە بری ئەوەی لە ئامێزمان بگرێ و خۆشەویستیمان پێببەخشێت ، لێیئەداین و سوكایەتی پێدەكردین و شوێن نەمابوو بە دەست و قاچمانەوە كە بە كەوچ داخ نەكرابێت و ھۆكارەكەشی درۆكانی باجیمان بوو كە بە دوو قسە و دوو مەكر لە خشتەی ئەبرد و لەدژمان بەكاری دەھێنا ..\nئای چەند بە ژیانێكی كوللە مەرگی گەورە بووین، ھەرگیز ئەو ڕۆژانەم لە بیر ناچێت، ئەگەر زستان بوایە یان ھاوین ئەوا نیوەڕوان ئێمە لە كۆڵان دەبووین، باوكم و باجیشم لە بەردەم سۆپای گەرمی زستان و فێنككەرەوەی گەرمای ھاویندا ژیانیان دەگوزەراند، چەندەھا جار لە لایەن كورە ھەرزەكارەكانەوە ئەتك كراوین ودەستمان بۆ درێژ كراوە، نیوەڕۆیەك نەبوو كە لە لایەن كورە ھەرزەكارەكانەوە دەستم بۆ نەبرابێت و بە توندی باوشم پێدا دەكراو بە دیواردا بەرزیان دەكردمەوە و شەھوەتی بۆگەنی خۆیانیان تیادا بەتاڵ ئەكردمەوە.. ئاخر كچێكی پێنج شەش ساڵی چی ئەزانێت و چی تێبگات و چۆن بتوانێت پارێزگاری لە خۆی بكات ...\nلە دوای ئەوەی ھەتا قۆناغی شەشی سەرەتایم بە دەردە سەری تەواو كرد و زۆر جار بە سكی برسی باجیم ئەیناردین بۆ قوتابخانە، بە ئەمری باجیم و بە لێدان و شەقی باوكم ڕێگریان لێكردم كە بڕۆمەوە بۆ خوێندنگا و درێژە بە خوێندن بدەم ، كاتێك دەموت با بخوێنم ، باجیم ئەیوت كچ خوێندنی بۆ چییە و ھاوكاری من بێت لە ماڵەوە باشترە ،،،،\nبەڵێ لە بەر باران وبەفری زستاندا و لە بەردەم ئاوی بەستراوی تەنكی دا پەڕۆی گوی منداڵەكانی خۆی پێ ئەشتم ، لە بەر ھەتاو وتیشكی ھاویندا تەشتە نانی پێ دروست ئەكردم ...\nئای چەند بێ ویژدان بوو ، كاتێك دەمووت ناتوانم و ھاواری ئەكرد و پر بە دەمی ئەیقیژاند بە سەرمدا و ئەیووت ئەی منیش فریا ناكەوم....\nئاخر منێكی منداڵ بۆ ئەبوایە ھاوكاری ئەوم بكردایە ، بۆ وەك منداڵەكانی ھاوتەمەنم ژیانێكی خۆشم بە سەر نەبردایە لە گەڵ دایك و باوكی خۆمدا ..\nئەوە بوو چیتر نەگەڕامەوە بۆ خوێندن و ھەتا تەمەنم بوو بە شانزە ساڵ وەك كارەكەرێك لەو ماڵەدا خزمەتم ئەكردن ، باجیم نەك ھەر ڕویەكی خۆشیشی پێنەئەدام ، بەڵكو سوكایەتی زۆریشی پێ ئەكردم ..\nلە تەمەنی ١٦ ساڵیمدا باجیم پورزایەكی خۆی بۆ دۆزیمەوە و ھەر چۆن بوو باوكمی ڕازی كرد و ھەموو شتێكیان برییەوە ووتیان دەبێت شوی پێبكەیت ، یەكەم جار ڕەتم كردەوەو دواتر ناچاریان كردم كە ڕازی ببم ..\nوتیشم ھەرچۆن بێت خۆ لەمە زیاتر ژیانم خراپتر نابێت.و بەشكم كوڕێكی باش بێت و وەك فریاد ڕەسێك قەرەبووی ڕابردوشم بۆ بكاتەوە .،،\nوریای پێشمەرگە بوو بە ھاوسەرم تەمەنی ٢٨ ساڵ بوو واتا ١٢ ساڵ لە من گەورەتر بوو، لە سەرتاوە لە گەڵ ماڵی خەزورمدا بووم و لەوێش خەسووم ھەر وەك كارەكەرێك مامەڵەی لە گەڵ ئەكردم و بە تایبەتی لەو كاتانەی كە وریا ئەرۆشت بۆ فەرمانی پێشمەرگایەتی ، ھەرچی سوكایەتی بوو پێی ئەكردم و ھەمان تراژیدیای دەستی باوەژنم لەشكڵو شێوازێكی دیكەدا بۆم دوبارە بویەوە . ھەرچەندە ڕێزیشم لێئەگرتن و ھەموو ئەركی ماڵەكەشم خستبووە ئەستۆی خۆم ، بەڵام ھەر ناڕەزا بوو وئەیوت تۆ نازانی باش چێشت دروست بكەیت.. كاتێكیش وریا ئەھاتەوە دەستی دەكرد بە درۆ و قسەی ناڕاست، ووریاش ئەكەوتە سوكایەتی پێم و شەق شەقێنی ئەو ناوەشی پێ ئەكردم ،\nخەسووم ئەیوت ژنەكەت حەز دەكات ئێمە بمرین بۆ ئەوەی دەست بگرێت بە سەر ئەم ماڵەدا ، ئەو ئەزانێت من و باوكت نەخۆشی زەختمان ھەیە ( بەرز بوونەوەی پاڵەپەستۆی خوێن ) كەچی چێشتەكە پڕ لەخوێ دروست ئەكات ،،منیش ھەرچەند ئەمویست داكۆكی لەخۆم بكەم و ھەمیشە بە وریام ئەوت بە خوا وا نییە كەچی ئەیوت چۆن دایكم درۆ ئەكات؟؟\nبەڵێ دایكی بێویژدان بوو درۆی ئەكرد، فێڵی ئەكرد، بوختانی ئەكرد ..\nچەند جارێك كە ڕێ ئەكەوت وریا لە ماڵ بوایە و من چێشتم لێ بنایە بە دزییەوە خوێی زیاتری تێ ئەكرد و دواتر ئەیووت ئەھا ژنەكەت حەز ئەكات بمان كوژێ، ژنەكەت عەقڵی تەواو نییە وەك دایكی شێتە ..\nئاخ بۆ ئەم ھەموو نەھامەتیە لە ژیانمدا ؟\nنەمئەزانی بۆ خەسووم بەو شێوەیە ھەڵس و كەوتی لە گەڵ ئەكردم !! ژنێكیش بوو زۆر خانومان بوو، لای خۆی شەو وڕۆژ نوێژی دەكرد و تەنانەت حەجیشی كردبوو، بەڵام تێناگەم بۆ وای ئەكرد؟\nتێناگەم بۆ ئەبێت لە كلتوری ئێمەدا ھەمیشە خەسوو حەزی لە بووك نەبێت؟\nباشە خۆ ئەیتوانی وەك كچی خۆی مامەڵەم لەگەڵ بكات ؟\nبەم دردە سەرییە سێ ساڵم تێپەڕاند لە گەڵ ماڵی خەسومدا، چەند جارێك ئەتۆرام و ئەڕۆشتمەوە بۆ ماڵی باوكم بەڵام باجیم لە خەسووم خراپتر بوو و بۆیە چارم نەبوو دیسان ئەگەرامەوە، چەند جارێك بیرم لە خۆكوشتن ئەكردەوە بەڵام ھەرچۆن بێت لەبەر كورەكەم قبوڵم ئەكرد و ئەمووت با بێ دایكی نەبێت وەك خۆم ...\nلە دوای سێ ساڵ ژیانم بە تەواوی وێران بوو ، ئیتر وریا لەبەر كورەكەمان بڕیاری دا كە جیا ببینەوە لە ماڵی خەسووم..\nخانوویەكمان بە كرێ گرد و ڕۆشتینە خانووی كرێوە، وردە وردە ماڵێكی جوانمان دروست كرد كورێكی تریشمان بوو.لە سەرەتاوە بە ھۆی ئەوەی موچە باش بوو كرێ خانوو و بژێوی ژیانمان دابین ئەكرد، بەڵام لەم دوایەدا بە ھۆی ئەوەی موچە لە كاتی خۆیدا نەئەدرا و كەم كورتی تێكەوت ووریا فریا نەئەكەوت،شەڕ وئاژاوە كەوتە نێوانمان و ئەیوت ئەگەر تۆ باش بوویتایە لەگەڵ دایكم بۆ دەبوینە كرێ چی ..\nئارەزوو بەم شێوەیە بەردەوام بوو لە گێڕانەوەی بە سەرھاتەكانی و ھاتە سەر باسكردنی ئەوەی بۆ چی كە خۆی سوتاند ....\nھەست كردن بە تەنیایی لە ژیانمدا ونەبوونی سۆز و خۆشەویستی، نەبیستنی ئامۆژگاری لە لایەن كەسی نزیك و تەنانەت وریاش، ھۆكار بوو كە بۆشاییەكی یەكجار گەورە لە ژیانمدا دروست ببێت، ووریا دوو ھەفتە لە مانگێكدا لە فەرمانی پێشمەرگایەتی بوو، كاتێكیش ئەگەڕایەوە زۆری كاتەكانی لە لای دایك و باوكی بە سەر ئەبرد، بۆیە ئەمە وای لێكردم كە زۆر پەیوەست ببم بە تۆڕە كۆمەڵایەتیەكانەوە، بە تایبەتی فەیسبوك وگروپەكانی ناوی. لە چەند گروپێكدا بابەتم دائەبەزاند و بە ھۆی ئەوەوە خەڵكێكی زۆر نامەی بۆ ئەناردم و گرنگیان پێئەدام و بە بیانوی ئەوەی كە بابەتەكانمیان بە دڵە و ئیتر دەكەوتنە گفتووگۆ لە گەڵمدا ، لە سەرتاوە وەك خوشك و برا، دواتر ناردنی نوكتە و قسەی خۆش بۆ یەكتری ،،، ئەوەندە پەیوەست بووبووم بە فەیسبوك زۆر جار ئاگام لە منداڵەكانم نەمابوو ، ئەوەندە سۆز و چێژم لە ھاورێكانی فەیسبوكم وەرگرتبوو، ئەوەندە چێژم لە ھاوسەر و كەس وكارەكەم وەرنەگرتبوو، ئەوەندە گرنگی وكاتم بە بابەتەكانم ئەدا كە بڵاوم ئەكردنەوە و چارەكێكی ئەوە گرنگی بە دوو منداڵەكەم نەئەدا. وام لێھاتبوو كە تەنانەت خەو و ئیسراحەتم لە خۆم تێك دابوو، توانا وحەوسەڵەی منداڵەكانمم نەمابوو ..\nبە تێبەڕبوونی كات ھاورێتیم لە گەڵ كورێكدا پەیدا كرد (ناوی سەھەند بوو) لە یەكێك لە وڵاتانی ئەوروپا ئەژیا، لە من منداڵ تر بوو.. زۆر جار ھەستم بەوە ئەكرد كە زۆر لە بیر و ھۆشمەوە نزیكە و ھەمیشە یەكەم كەس بوو كە دەست خۆشی لێئەكردم و پشتگیری ئەكردم بۆ ئەوەی بەردەوام بم ، زۆر جار ئەگەر كورێك یان پیاوێك لە ڕێگەی ماسنجەرەوە بێزاریان بكردمایە، ھانام بۆ ئەو ئەبرد، ئەویش ھەڕەشی لێئەكردن و ئیتر كۆڵیان ئەدا ..\nھەمیشە بە دادە ئارەزوو بانگی ئەكردم و ئەیوت من خوشكم نییە و تۆ خوشكی گەورەی منیت،، ھەرگیز لە ژیانمدا نە باوك نە برا نە مێرد ئەو ھەستەیان پێ نەبەخشیووم، بۆیە نەمدەزانی گرنگی پێدان چییە!! ئایا بەزەیی بوو؟یان لە بەر بەرژەوەندی و مەرامی بۆگەنی خۆی بوو!!...\nوردە وردە باسی ژیانی خۆم بۆ كرد و ئەویش بە ھەمان شێوە باسی ژیانی خۆی بۆ من كرد، ژمارەی ڤایبەری یەكترمان گۆرییەوە وزۆر جار كە قسەمان ئەكرد كامیرەمان ئەكردەوە، وێنەی خۆی و وێنەی سروشتی جوانی ئەو وڵاتەی كە تیادا ئەژیا بۆی ئەناردم و منیش بە ھەمان شێوە وێنەی خۆم و ھەردوو كوڕەكەم بۆ نارد ..\nمن ھەر وەك برایەكی خۆم مامەڵەم لە گەڵ ئەكرد، بەڵام ھەستم بەوە ئەكرد كە سەھەند زۆر جار قسەكانی ئەگۆری و ئەیوت ئەگەر بێتو مافی پەنابەریم بۆ دەربچێت و ئەوا بە فەرمی ھەوڵتان بۆ ئەدەم بۆ ئەوەی تۆ و منداڵەكانت رزگار بكەم ، ئەیوت تۆ شایستەی ئەو پیاوە نییت وتۆ شایستەی كەسێكی زۆر باشیت ... كاتێك گوێبیستی ئەو قسانەی سەھەند ئەبووم دڵ خۆش ئەبووم حەزم بە ژیان ئەكرد، لە ناخی خۆمدا ئەمووت بۆ منیش وەك چەندەھا ژنی تر ژیانێكی شایستە نەژیم ....\nھەموو جارێك كە وریا لە فەرمانی پێشمەرگایەتی ئەگەڕایەوە و ھەوڵم لە گەڵ ئەدا بۆ ئەوەی ڕازی بكەم و كە بڕۆین بۆ ئەوروپا، بەڵام ھەموو جارێك ڕەتی ئەكردەوە و ئەیووت بە چی بڕۆین و ئەگەر پارەشم ھەبێت وئەوا من چۆن دایك و باوكم بە جێ بھێڵم ...\nبەڵێ من كەسێكی زۆر ساویلكەو گێل بووم ، زۆر نەفام و گەمژە بووم، ئاخر من باوك و برای خۆم و ھاوسەرەكەم دڵیان بۆم ناسوتێت ، ئیتر چۆن كورێكی بێگانە كە قەزاوقەدەر كردبێتی بەھاوڕێم دڵی بۆم بسوتێت !!!!\nبە تێپەربوونی كات سەھەند داوای وێنەو ڤیدیۆی نەشیاوی لێكردم ، كاتێك ڕەتم كردووە و ڕووبەڕوی بوومەوە،كەوتە ھەڕەشە كردن لێم وتی ئەگەر ئەو وێنانەم بۆ نەنێری ئەوا خۆم ئەزانم چی ئەكەم، لەڕاستیدا زۆر نەترسام ووتم خۆ ھیچ ھەڵەیەكی خراپم نەكردووە، بەڵام نەمزانی ئەو وێنە و ڤیدیۆیەی خۆم و منداڵەكانم كە بۆم ناردبوو لە لای خۆی پاراستبووی، بویە وتی پێم ئەگەر ئەوەی داوای ئەكەم لێت جێبەجی نەكەیت و ئەوا وێنە و ڤیدۆكانت لە گروپ دائەبەزێنم ، منیش زۆر لێیپاڕامەوە و بە ساقە و قوربانی بووم و تم ئەگەر بێت شتی وابكەیت و ئەوا كەس و كارم دەمكوژن .. تكات لێئەكەم وەك چۆن لە سەرەتاوە وەك برایەكی باش ھاوكاریت ئەكردم ، ھەر وا بە جوانی لە گەڵمدا بمێنەرەوە ....\nبەڵی چەند جارێك وبۆ ماوەی چەند ڕۆژێك ھەمان داواكاری ئەكرد و ھەڕەشەی لێ ئەكردم بەڵام من ھەر وەڵامم نەئەدایەوە، لە ناخی خۆمدا ئەمووت مادام تا ئێستا ھیچی نەكردووە، ئەوا ھیچ ناكات ..\nماوەیەك دوور كەوتمەوە لە فەیسبوك و تەنانەت لە گروپەكەشم، بەیانییەك زوو ھاورێیەكم كە ھەر لە ڕێگەی فەیسبوكەوە ناسیبوم نامەیەكی بۆ ناردم وتی سەھەند وێنەی تۆی لە گروپ دابەزاندووە، منیش بە پەلە فەیسبوكم كردەوە، كاتێك بینیم نوسرابوو :\nئەم ژنە بەناوی ئارەزوو كە ماڵیان لە گەڕەكی .....و لە شاری ..... وژمارە تەلەفۆنەكەی ........ كاری لەش فرۆشی دەكات تەنھا بە ٥ ھەزار دینار ..\nئای لەو ساتە نەمزانی چی بكەم !!! بۆ كوێ بڕۆم !!! ھەرچیش بڵێم ھیچ كەس باوەڕم پێناكات چونكە ھەموو ناو وناونیشانم بە ئاشكرا نوسراوە ... دڵنیابووم لەوەی كە دەكوژرێم... بۆیە وتم با خۆم خۆم بكوژم پێش ئەوەی بمكوژن ...\nپێش ئەوەی خۆم بسوتێنم ئەوە بوو نامەیەكم نارد بۆ سەھەند وتم تۆ بوی بە ھۆكاری ئەوە ئەو دوو منداڵەم ھەتیوو و سەرشۆر بكەیت، ئەوا من خۆم ئەسوتێنم ....\nھیچ نەوەستام ڕۆشتمە حەوشەكەمان و دەبەیە نەوتم كرد بە جەستەمدا و ئاگرم لە خۆم بەردا ...\nبریا لەوێدا ڕۆحم دەربچوایە و یەكجار نەجاتم ببوایە ...\nلە دوای دوو ڕۆژ بە ئاگا ھاتم و لە تاو ئازار ھیچ شتێكم بیرنەمابوو، ھەموو لاشەم پێچرابوو، بە تەنھا وریا بە ڕاستی سەرمەوە بوو واقی وڕمابوو سەری سوڕمابوو، چاوەكانی پر بوون لە پرسیار !!!\nلە ناخی خۆمدا ئەمووت تۆ بڵێیت ووریا ھەموو شتێكی زانیبێت ؟ ئایا ئەو وێنانەم بڵاو بوونەتەوە یان سەھەند ویژدانی ئازاری داوە و دواتر لایبردووە؟\nئەی بۆ بە تەنھا وریا لە لامە؟\nپرسیاری منداڵەكانم كرد، وریا وتی خەمت نەبێت، منداڵەكان لای دایكمن ..\nكاتێك وریا پرسیاری ئەوەی لێكردم كە ھۆكار چی بووە كە خۆم سوتاندووە ؟ ئۆقرەیەك بە گیانمدا ھات و دڵنیا بووم لەوەی كە ھیچ نازانێت، بۆیە منیش ووتم بێزار بووم لە ژیان .\nلە دوای مانگێك گەرامەوە ماڵەوە بەڵام بە ڕووخسارێكی شێواو و ناخێكی بریندار و دڵێكی شكاو، ویستم منداڵەكانم لە ئامێز بگرم بەڵام ئەوان نەیان ویست و دیاربوو لە ڕووخسارم ئەترسان ...\nھەرچۆن بێت نامەیەكم نارد بۆ ھاورێكەم، ئەویش دواتر تێلی بۆ كردم وبۆم باس كرد كە خۆم سوتاندووە. ئەویش زۆر بێتاقەت بوو وتی ئەبوایە وات بە خۆت نەكردایە ... لە دوای چەند خولەكێك سەھەند پۆستەكەی لابردوو و پێم وایە كەسێكی واش نەیبینیوو، ئەوانەشی كە كۆمێنتیان بۆ نوسیبوو ھەموو سەرزەنشتیان كردبوو ...\nكاتێك سەیری نامەی ماسنجەرەكەم كرد، بینیم لەو ڕۆژەوەی كە خۆم سوتاندووە، ڕۆژ نیە سەھەند نامەی بۆ نەناردبم و لە ھەموو نامەكاندا داوای لێبوردنی كردووە و نوسیبوی من بە ڕاستی تۆم خۆش ئەوێت ..\nمنیش نامەم بۆ نارد وتم تۆ بوویت بە ھۆكاری ئەوەی كە خۆم بسوتێنم و ڕوخساری خۆم بشێوێنم .... ئیتر وازم لێ بھێنە!!!\nلە دوای ئەوەوە چەندەھا جار نامەی ناردووە و بە گومانە لەوەی كە خۆم سوتاندبێت، داوای ئەوە ئەكات كە كامێرا بكەمەوە بۆ ئەوەی بمبینێت ...\nكاتێك ئارەزوو ئەم باسەی بۆ دەگێڕامەوە و ھەستم بەوە دەكرد كە ڕاست ناكات وخۆشەویستی ھەیە بۆ سەھەند، بەڵام ئەو خۆشەویستییەی بۆ دەرنەبڕیبوو، چونكە ئارەزوو نەیدەویست سەھەند بە دەم وچاوی شێواوە بیبینێت. دیار بوو ئەوەندە لە خەمی ئەوەدا بوو چۆن سەھەند بەو شێوەیە بیبینێت و ئەوەندە بیری لای ئەوە نەبوو كە چۆن لەمەودوا مامەڵە لەگەڵ ژیاندا بكات ..\nپرسیاری ئەوەم لێكرد كە ھەڵسوكەوتی ووریا چۆنە لە گەڵیدا؟؟\nوتی ئێستا زۆر باشە لە گەڵمدا زۆر خەریكم ئەبێت، ئیتر نازانم ویژدانی ئازاری ئەدات یان تەنھا بەزەییەو و ھیچی تر !!!\nداوای لێكردم كە چی بكات و چۆن مامەڵە لە گەڵ سەھەند بكات، پێم ووت دووركەوە لێی و بلۆكی بكە، كەسێك لە سەرەتاوە بەو شێوەیە مامەڵەی لە گەڵ كردبێتی، دڵنیابە لەوەی كە كەسێكی باش نییە و لەوانەیە ئەویش ویژدانی ئازاری بدات و ھەست بە زەمب بكات ..\nئارزوو بەڵێنی بە من نەدا كە دوور كەوێتەوە لە سەھەند بەڵام ڕازی بوو بەوەی كە چیرۆكی ژیانی خۆی باس بكات، بۆ ئەوەی وانەیەك بێت بۆ سەدەھا كچ و ژنی وەك ئەو كە لە ڕێگەی تۆڕە كۆمەڵایەتیەكانەوە دەكەونە ھەڵەوە و دواتر ھەتا مردن دەبێت خۆیان و خێزانەكانیان باجی بدەن ...\nتێبینی / چیرۆكەكە ڕاستییە و ناوەكان خوازراون و ھەندێك دەستكاری لە ڕووی داڕشتنەوە كراوە بۆ ئەوەی كەسایەتیەكان نەناسرێنەوە ..


ڕووناکبیرانی هەولێر ئیدانەی دەستگیرکردنی پەرلەمانتاران و پشتیوانی لە خەباتی باکور دەکەن – کوردی – RojNews.News\nڕووناکبیرانی هەولێر ئیدانەی دەستگیرکردنی پەرلەمانتاران و پشتیوانی لە خەباتی باکور دەکەن\n22/06/2020 - 5:15:38 pm\nدووشەممە, 8 يون 2020 – 11:27 ڕۆژنیوز – هەولێر\nبۆ پاڵپشتی له پەرلەمانتارانی کورد و هه‌ده‌په (لەیلا گۆڤه‌ن و موسا فارس ئۆگیوله‌ر)، ئه‌مڕۆ له شاری هه‌ولێر ژماره‌یه‌ك لە ڕووناکبیرانی دیاری شارەکە سه‌ردانی نوێنه‌رایه‌تی هه‌ده‌پەیان له هه‌رێمی كوردستان كرد و لە ڕاگەیەندراوێکدا پشتیوانی خۆیان بۆ هەدەپە و خەباتی باکور دووپاتکردەوە.\nڕووناکبیرانی شاری هەولێر، دوای سەردان و کۆبوونەوەیان لەگەڵ بەرپرسانی نوێنه‌رایه‌تی هه‌ده‌پە له هه‌رێمی كوردستان، لە کۆنگرەیەکی ڕۆژنامەنووسیدا ڕاگەیەندراوەکەیان خوێندەوە کە تێیدا هاتبوو: زۆر بە توندی لێسەندنەوەی مافی پارێزبەندی و دەستگیرکردنی پەرلەمانتاران ئیدانە دەکەین و بڕیارەکە بە بڕیارێکی نا دادپەروەرانە و نا یەکسان دادەنێین.\nهەروەها هاتووە: پشتیوانی لە خەباتی بزوتنەوەی نیشتیمانی کوردستان لە باکوری کوردستان و بەتایبەت هەدەپە دەکەین و داواش لە نیشتیمانپەروەرانی کوردستان دەکەین لە بەرامبەر زۆرداریی ئەردۆغان پشتیوانی هەدەپە بکەن.\nڕووناکبیرانی شاری هەولێر، لە کۆتایشدا داوا لە دەزگا نێودەوڵەتییەکانی جیهان و خەمخۆرانی مافی مرۆڤ دەکەن لەبەرامبەر پێشێلکارییەکانی ئەردۆغان بێنە دەنگ و سنورێکی بۆ دابنێن.